text:
Jumat, 19 Oktober 2012
11 komentar:
Assalamualaikum warohmatullohi wabarokatuhu,kami jamaah TQN SURYALAYA,sudah berjalan melaksanakan amalan dari PANGERSA ABAH.Semakin bertambah jamaah baru.Kesulitannya ketika ada yang mau di TALQIN.Bisakah TALQIN JARAK JAUH MELALUI HP?trmkshBalasHapus
Saya merasa dosa ketika ada orang yang mau di TALQIN,lalu tidak bisa membantu dengan segera.Karena harus mengunjungi tempat yang ada wakil TALQINNYA,sementara kondisi orang tersebut hanya memeliki keinginan di TALQIN saja,Sedangkan saya hanya bisa membantu melalui HP saja.Bagaimana PANGERSA bisakah TALQIN melalui HP? trmkshBalasHapus
Assalamualaikum...,Kami sangat bahagia sekali apabila PANGERSA bisa dengan mudah hadir dihadapan kami,ketika diadakan acara MANAQIBAN.Dan apa persyaratan yang harus kami penuhi?trmkshBalasHapus
ASSALAMUALAIKUM PANGERSA WIDI PAMI SARSILAH SALIRA DITAYANGKEUN DI INTERNET,asep.batujajar@gmail.comBalasHapus
bu abdi ikhwan ti cijerah,kaleresan abdi caket sareng pa asep balai diklat depag profinsi,insaalloh naon kaperyogian ibu ka paasep perkawis unipersitas terbuka abdi di bandung tiasa ngiring memfasilitasi. rudhiansyah.sutisna@gmail.comBalasHapus
assalamualaikum w.r w.bBalasHapus
pangersa unjuk tumaros upami kapungkur Pangersa Guru Agung Syeikh tolhah tolabuddin Q.s,hirqah lungsur ka Pangersa Guru Agung Syeikh abdullah mubaraq Q.s,hirqah lungsur ka
Pangersa Guru Agung Syeikh Ahmad Sohibul Wafa Tajul Arifin Q.s,hirqah lungsur kasaha?margi teu sakedik ikhwan abdi nu tumaros,nyondong khabar ti salahsawios guru sepuh,saksi nu uninga perkawis hirqah eta dilungsurkeun ka salah sawios murid kakasihna,mung ditolak teu diangkeun ku pihak keluarga,naha eta teh leres,margi sauninga pribados perkawis hirqahmah sanes milik keluarga,atanapi pengurus yayasan"MUTLAK HAQ ALLOH SARENG GURU MURSYID (Pangersa Guru Agung Syeikh Ahmad Sohibul Wafa Tajul Arifin Q.s)KASAHA ETA DILUNGSURKEUNANA !!! asep.batujajar@gmail.com > Jl. Ds. Tanjungkerta,
Kec. Pagerageung – Kabupaten Tasikmalaya
Jawa Barat 46158
Telepon : 0265 – 455828, 455801
madrasah@suryalaya.orgmadrasah@suryalaya.org
DAWUHAN PANGERSA ABAH ANOM RA,Sya'ban 1393 H.BalasHapus
Ulah Ngahina, Nyawad Atawa Nyela
Allah SWT ngadawuh:
"yà ayyuhhal ladzìna àmanù là yaskhor qoumum ming qoumin 'asà ay yakùnù khoirom minhhum wa là nisàum min nisà-in 'asà ay yakunna khoirom minhhunna wa là talmizù angfusakum wa là
tanà bazù bil alqòbi bi-sal ìsmul fusùqu ba'dal ìmàni wa mal lam yatub fa-ùla-ika hhumuzhòlimùn".
"Heh jalma-jalma nu ariman, ulah arek ngahina ka batur, lantaran bisa jadi nu dihina teh leuwih alus ti maneh (boh awewe atawa lalaki). Ulah arek silih carekan jeung sasama, ulah ngagentraan ku sebutan anu goreng. Ngaran nu panggoreng-gorengna nyaeta pasek saba'da iman. Sing saha anu embung tobat, eta teh jalma aniaya".
(Al-Hujarat 11).
-Ulah arek ngahina jeung nyaci, sabab boa teuing alus nu dipikangewa tinimbang nu mikangewa. Boa alus nu dicacad batan nu nyacad. Boa alus nu dihina batan nu ngahina. Pikeun ngabendung eta, piceun rasa: alus urang batur goreng, rasa cukup tukang ibadah, nyangka salah bae ka batur, jeung sok agul. Pikeun nga-erem-na nyaeta bersih ati ikhlas rasa.
Poma ulah ngalakukeun ibadah dibarengan ku takabur, ria, ujub jeung puyak-poyok, alatan ibadahna bisa teu jadi.
Mun mah dihina, wayahna kudu sabar. Kusababiyahna sabarna eta, sugan we nu ngahina bisa eling deui. Mun mah kakara dipoyok geus ambek, mangka moal aya eureuna.
Mun dihina, pek geura urang teh cicing. Mun dipoyok, pek geura urang teh repeh, tangtu geura aya Perbaikan. Rek kusaha deui atuh dirasakeunana sabar jeung tawekal teh lamun lain ku diri urang sorangan mah.
Tembongkeun sabar jeung antep kana panghina jeung pamoyok batur.
Hasilna tina sabar, nyaeta repeh-rapih mashlahat lahir batin.
Thorekat ieu ulah dipake galideur deui sabab ngarupakeun tugas ti Allah parentah ti Nabi. Mun dipake galideur, tangtu moal aya hasilna.
Nabi SAW ngadawuh:
"allòhhu robbuna wa robbukum lanà amalunà wa lakum amalukum là hujjata bainanà wa bainakum".
"Allah Pangeran urang sarerea. Amal urang keur urang, amal batur keur batur. Ulah jadi papaseaan di antara urang sarerea".
Omat ulah pacekcokan, eta teh cacad tina amal, matak rungkad amal.
Geura urang nyonto ka Nabi, nalika tabligh di To'if, anjeuna ditalenggoran dugi kabaloboran getih, teras ditawisan ku malaikat supados eta jalma anu nalenggoran teh diancurkeun, ari walerna: "Heh malaikat, lamun eta jalma diancurkeun, kumaha teuing
engke anakna? Upama bapana ayeuna embungeun, susuganan atuh incuna daekeun". Tah kitu tabahna Rosululloh SAW.BalasHapus
Jalankeun syareat, thorekat, hakekat jeung ma'rifat, ngarah ngeusi badana, ngeusi nyawana, ngeusi rasanana, jeung ngeusi rasaning rasana. Alat keur ngeusikeunana nyaeta Inget Ka Allah Dzikir Ka Pangeran.
Eusikeun eta dzikir kana tiap-tiap lathifah, tina qolbi, ruhi, sirri, khofi, akhfa, nafsi dugi ka qolab, bulu, kulit, daging, tulang, sumsum, urat jeung getih pinuh ku rasa dzikir.
Eta dzikir moal ngeusi mun tetep balangah.
Ibadahkeun badan kucara ngalaksanakeun fiqih.
Ibadahkeun nyawa kucara ngalaksanakeun tasawuf.
Ibadahkeun rasa kucara ngalaksanakeun tauhid.
Ibadahkeun rasaning rasa kucaraning yaqin sayaqin yaqina.
Teu kasebut yaqin upama can bener-bener percayana, sakapeung percaya, sakapeung cangcaya. Eta teh hartina kosong. Mun keur loba duit percaya sagala meunang Allah, tapi mun keur teu boga duit cangcaya ka Pangeran.
Keur ningkatkeun yaqin, mangka dzikirna kudu sumarambah kana tiap-tiap lathifah ngarah ningkat kana muroqobah.
Isro Mi'roj teh ngandung harti:
Isro:
Lumampah Terus Pantang Mundur.
Mi'roj: Naek-naek terus naek.
Hartina Isro Mi'roj teh nyaeta ngalampahkeun ibadah nu teu aya eureuna.
Rek kumaha lumampah dina ibadah anu teu eureun-eureun mun dina dzikir ge sok dipake ngalamun, kulantaran kitu kudu:
"ud khulù fìs silmi kàffah".
"Asup kana islam sagemblengna".
(Al-Baqoroh 208).
....nyaeta rasa sumerah ka Pangeran, nyanggakeun ka
Pangeran, nyerahkeun ka Pangeran.
Amal urang gumantung kana penyerahanana:
"inna sholàti wa nusukì wa mahyàya wa mamàti lillàhi robbil 'àlamìn".
"Saestuna sholat abdi, ibadah abdi, hirup abdi, maot abdi masrahkeun ka Gusti Pangeran sakabeh alam".
(Du'a Iftitah).
Pentingna dzikir sing dugi ka aya sorana, ngarah timbul resep. Geuning dawuhan Nabi SAW:
"Alàmatu hubbillàhhi hubbu dzikrillahh".BalasHapus
"Cirina resep ka Allah teh nyeta resep dzikir ka Allah".
Naha nu sok dzikir tos timbul resepna? Mun mah samenit resep sajam teu resep mah can kasebut resep. Kakara ge narik dzikir 3 ka 4-na tos Sayyiduna mah can kaasup resep, lain tara dzikir tapi can resep kana dzikir.
Rasa resep bisa timbul alatan ditumanan. Ari tos resep mah sok ngancik ma'rifat, nyaeta nyerah kabeh ka Pangeran, boh dina keur ibadah, cacak-cacak dina keur dahar-nginum ge atawa keur naon bae teu weleh raga katut nyawa dipasrahkeun ka Pangeran.
Nu ngarana pasrah teh lain badan mendekong hate nukang.
Prak pigawe Thorekat Qodiriyah Naqsyabandiyah
ieu teh kalawan enya-enya sanajan ngan kakara rubuh-rubuh gedang ge syareat mah urang pake, sanajan ngan ukur maca-maca bae mah thorekat dijalankeun, sangkan eta syareat jeung thorekatna, badan jeung hatena ngocor kana Lillàhi Ta'àla.
Jalma anu Lillàhi ta'ala teh nyaeta jalma anu salawasna hatena eling dzikir ka Gusti Alah, sakumaha dawuhan Nabi SAW:
"dzikrul khofi afdholu ming dzikril jahri sabi'ina du'fan".
"Dzikir khofi leuwih utama tibatan dzikir jahar, 70 tikeleun alusna".
(HR.Baihaqi).
Dawuhanana deui:
"là tasma'ul hafadho".
"Teu kadangueun ku Malaikat Hafadho".
Teu kadangu, teu katulis jeung teu kacatet, anging Allah anu ngadangu, anu nulis jeung anu nyatet.
Amal anu lali tina
dzikir khofi, mangka Allah ngadawuh:
"Euweuh gening lillahi-na teh? Euweuh gening ka Aing mah?".
Kapan upama kitu teh dibalikeun deui amal urang teh, malah ditenggorkeun kana beungeutna nu boga amal, sabab pinuh ku ria, ujub jeung takabur.
Pikeun jalma nu geus diasupan dzikir khofi kudu "idzabtuliya shobaro wa idza u'thiya syakaro".
"Di mana datang musibah kudu sabar, di mana datang bungah kudu syukuran".
Mun datang musibah, harita keneh kudu karasa yen musibah teh ti Allah, teu kudu ditalengteng deui. Kadongdora atuh mun kapanggihna geus 8 poe atawa saba'dana nyiksa anak jeung pamajikan, bari teu pira musibahna, pedah pare ku beurit.
Mun datang bungah, harita keneh syukuran ka Allah.
Mun geus ajeg dzikir khofina mah, datang musibah sabar, datang bungah syukur, sabab geus ngarasa yen awak sorangan ge loba salahna.Balasan
bahasa nasional saja......Hapus
Nuhun pisan kang,,,BalasHapus


c: text/html

text:
Smartfren
PT Smartfren Telecom Tbk atau smartfren (dahulu PT Mobile-8 Telecom Tbk atau Mobile-8) mangrupakeun salah sahiji pausahaan di Indonesia, nu bergerak dinu panyadiaan layanan telepon seluler dina basis CDMA sareng layanan Internet.
Sajarah[édit | sunting sumber]
smartfren diadegkeun 16 Desember 2002 nganggo merk Fren nu mangrupakeun singgetan tina (Fast Reliable Enjoyable Network). Dina kaping 8 Desember 2003 smartfren ngaluncurkeun layanan pra mayar CDMA na sareng pasca bayar tanggal 8 April 2004. Mobile-8 nawarkeun variasi layanan nu janten nilai tambah sareng program ngagunakeun teknologi CDMA 2000-1x nu bisa nyadiakeun sora nu leuwih jernih, saeutik dropcall sareng akses data leuwih cepet.
Mantan Produk[édit | sunting sumber]
- Fren (CDMA seluler pra sareng pasca mayar)
- Hepi (CDMA seluler terbatas)
- Mobi (layanan internet)
- Smart

robotstxt: allowed

filter: keep


text:
Polisakarida
Polisakarida nyaéta karbohidrat "teu amis" nu kawilang pajeulit. Polisakarida ngarupakeun polimér nu diwangun ku loba monosakarida nu silihsambungkeun (nyaéta poli-sakarida). Ku kituna polisakarida mah kaasup molekul badag pisan, malah ngarangkadak. Sipatna teu leyur na cai sarta teu ngabentuk kristal, contona nyaéta aci, selulosa, jeung glikogén.
Struktur
Polisakarida mibanda rumus umum:
- -[Cx(H2O)y)]n-
nu mana y biasana = x - 1.
Daptar eusi
Aci[édit | sunting sumber]
Aci ngarupakeun polimér glukosa nu unit glukopiranosana kabeungkeut ku tumbu-alfa. Amilosa diwangun ku sababaraha ratus molekul glukosa ranté-lempeng. Amilopéktin nyaéta molekul rangkadak nu disusun ku sababaraha réwu unit glukosa.
Aci teu leyur na cai, bisa disiksik ku hidrolisis nu dikatalisan ku énzim nu disebut amilase, nu bisa megatkeun tumbu-alfa. Manusa jeung sato séjénna boga amilase, sahingga bisa nyerna aci. Kentang, béas, gandum, jagong, jeung sampeu ngarupakeun sumber aci na dahareun manusa.
Glikogén[édit | sunting sumber]
Glikogén, polimér rangkadak glukosa, ngarupakeun bentuk simpenan glukosa dina sato. Glikogén bisa dibeulah jadi substrat pikeun réspirasi ngaliwatan prosés glikogénolisis. Ieu ngawengku megatkeun beungkeut C-O-C antarmolekul glukosa ku ditambahkeunana fosfat, gaganti cai na hidrolisis. Prosés ieu ngahasilkeun molekul glukosa kafosforilasi, nu métabolismena bisa ngahasilkeun hiji molekul ATP.
Sélulosa[édit | sunting sumber]
Komponén struktural tutuwuhan diwangun utamana ku sélulosa. Kai diwangun ku sélulosa jeung lignin, sedengkeun kertas jeung kapas méh murni sélulosa. Sélulosa ngarupakeun polimér nu dibentuk ku ulangan unit glukosa nu kabeungkeut ku tumbu-béta. Manusa sarta kalolobaan sato séjénna teu boga/kakurangan énzim pikeun megatkeun tumbu-béta, sahingga teu bisa nyerna sélulosa. Sababaraha sato bisa nyerna sélulosa sabab boga sélulasena.
Polisakarida asam[édit | sunting sumber]
Polisakarida asam nyaéta sagolongan polisakarida nu ngandung gugus karboxil jeung/atawa gugus éster sulfat.


text:
Angola (disambiguasi)
Angola bisa ngalih ka:
Daptar eusi
Patempatan[édit | sunting sumber]
Amérika Sarikat[édit | sunting sumber]
- Angola, Indiana, hiji kota di Nagara Bagian Indiana
- Angola, Kansas, hiji kota di Nagara Bagian Kansas
- Angola, New York, hiji kota di Nagara Bagian New York
- Panjara Nagara Bagian Louisiana, hiji panjara nagara bagian di Angola, Nagara Bagian Louisiana
Angola[édit | sunting sumber]
- Angola, nagara Afrika kidul-tengah
- Angola (Portugal), wewengkon jajahan Portugis ngarujuk ka Afrika Kulon Portugis
Nu lian[édit | sunting sumber]
- Angola Kapoeira, hiji gaya Kapoeira
- Angola (Kitab Mormon), hiji kota di Kitab Mormon


text:
Sisingaan
Sisingaan mangrupa atraksi kasenian tradisional urang sunda anu pidanganganana ku cara merenahkeun budak sapasang luhureun sisingaan (singa jijieunan) anu dibarengan ku opat penari,maké iringan tarompét jeung kendang[1].Sisingaan mangrupa pintonan anu atraktif jeung ngahibur panongtonna [1]. Seni has budaya Sunda ieu ayana di Kabupaten Subang provinsi Jawa Barat[1]. Sisingaan mangrupa seni pintonan rakyat Subang anu masih aya nepi ka kiwari[1]. Sisingaan biasana ditanggap dina acara husus, kayaning penyambutan tamu agung, dina raraga poé kamerdikaan, acara syukuran jeung hajatan warga, jeung dina acara nyunatan[1]. Dina atraksi sisingaan abrug atawa singa buhun, hiasan singa dijieun tina rangkéyan daun pinus anu ditambahan keretas, motifna payung jeung hiasan[1], tapi dina sisingaan modéren atawa pergosi maké bonéka singa anu nyeplés jeung aslina[1]. Nalika tampil euweuh bébédaan anu atra antara sisingaan modern jeung sisingaan tradisional. Gerakan jeung atraksi nu ngangkat singa, mintonkeun gerakan anu méh sarua[1].Pintonan sisingaan dibarengan ku sora tarompét jeung kendang jiga musik pencak silat[1]. Sapasang budak leutik anu maké baju adat sunda ditaékkeun kana sapasang sisingaan anu diangkat ku opat penari (hiji singa digotong ku opatan)[1][2].Gerakan-gerakan jiga jurus silat dipintonkeun bari diseselan ku jaipongan, tarian has Jawa Barat[1]. Baheula pamaén sisingaan téh dalapan urang lalaki anu ngagotong bonéka singa dibarengan ku saurang pamingpin kelompok, sababaraha urang pamaén waditra jeung dua urang nu maénkeun jajangkungan[2]. Atraksi sisingaan ngahijikeun tilu unsur seni anu utama nyaéta gerak tari atawa pencak silat jeung jaipongan, seni sora gamelan kendang jeung gong, sarta seni busana anu dipaké ku para pamaénna[1]. Para pamaén sisingaan mintonkeun akrobat jeung tarian anu atraktif, rupa-rupa gerakan ieu nyieun warga anu ningali pintonan ngarsa kahibur[1]. Di tengah zaman modérnisasi jeung ayana budaya asing anu asup, sisingaan angger bisa lumaku nepi ka kiwari minangka pintonan rakyat di daérah Subang, Jawa Barat.[1] Simbolisasi budak anu diuk luhureun singa salaku réfléksi perjoangan pembebasan Nasional pikeun ngéléhkeun kakuatan impérialis sarta kompradorna di jero nagri[2].


text:
Patempatan
Patempatan nyaéta lokasi atawa posisi. Biasana nujul kana lokasi atawa posisi géografis di muka bumi, sanajan bisa ogé di rohangan lianna. Di handap ieu béréndélan patempatan nu aya di muka bumi:
- Alun-alun: tanah lapang di hareupeun kabupatén, kawadanaan, jste.
- babakan: lembur anyar.
- babaladon: kotakan leutik anu pernahna di bagian tanah sésémpéran; di sawaréh tempat disebut ogé baladoan
- balungbang: kamalir gedé sarta rada jero tadah cileuncang.
- bangawan: walungan anu kacida gedéna.
- Basisir: sisi tanah (keusik) nu adek ka laut.
- bojong/bobojong: tanah anu nyodor ka cai (walungan, talaga, laut); jojontor, jajirah.
- bubulak: sarupa tegalan, tanah nu pinuh ku jukut nu aya di lamping atawa di pasir.
- bungin: pulo di muara walungan. Disebut ogé délta.
- dayeuh: kota, nyaéta ibukota nagara, propinsi atawa kabupatén; bisa ogé hartina lembur pamatuhan.
- dungus: gundukan tatangkalan laleutik nu rada rembet (di leuweung). Disebut ogé rungkun atawa ruyuk.
- Empang: balong atawa kulah gedé (lega).
- galengan: tambakan leutik (ngagaleng manjang) ngawangun kotakan sawah.
- gawir: sisi jurang, tanah anu mudunna nyuksruk atawa sisi tanah anu lungkawing.
- girang: tempat jol ngocorna cai: cai ngocorna ti girang ka hilir.
- Gunung: tanah anu munjukul kacida luhurna, saluhureun pasir, biasana luhurna leuwih ti 600 méter.
- hilir: tempat nu dituju ku cai ngocor lantaran leuwih handap, sabalikna tina girang.
- hulu cai / sirah cai: tempat kaluar cinyusu nu éngkena jadi walungan.
- huma: tanah darat nu dipelakkan paré teu dikocoran cai (ngandelkeun cai hujan), di sisina sok dipelakkan palawija.
- hunyur: taneuh nu munjukul siga imah rinyuh di tegal atawa dina tetelar; imah rinyuh.
- jajirah: bagian tanah daratan nu méh kakurilingan ku laut (méh mangrupa pulo).
- jami: huma tipar, robahan tina jarami; geus rumpak jami, geus réngsé panén di sawah.
- jojontor: tanah nu nyodor ka cai, leuwih panjang ti batan tanjung; bobojong.
- jungkrang / jurang: bagian tanah anu legokna jero sarta sisi-sisina gurawés.
- kabuyutan: tempat anu dianggap karamat, patilasan jaman baheula.
- karéés: sisi walungan nu réa keusikan minangka kikisik; cadas.
- kebon: tanah darat nu dipelakan rupa-rupa pepelakan saperti bungbuahan, palawija, jeung sarupaning ti éta.
- kikisik: sisi laut nu mayak sarta keusikan.
- Kuburan: tanah tempat ngubur mayit; makam, astana.
- kulah: balong leutik, tempat miara lauk, mangrupa cai ngemplang dina tanah beunang ngali.
- lamping: bagian gunung atawa pasir antara puncak jeung tutuganana; bagian gunung luhureun tutugan atawa sukuna.
- landeuh: tempat anu leuwih handap ti tempat urang, sabalikna tina tonggoh (tempat, pakarangan atawa jalan anu leuwih luhur.
- Laut: bagian dunya nu dieusi cai asin, sarta nu misahkeun daratan jeung daratan; sagara.
- lebak: tempat nu leuwih handap ti batan tempat urang cicing, sabalikna tina tonggoh; landeuh.
- legok: tempat nu rada handap ti tempat nu aya di sakurilingeunana.
- legon: bagian basisir anu ngelok ka darat, sarupa teluk ngan leuwih leutik.
- lembur: kampung di luar kota, padumukan jelema nu diwangun ku sababaraha imah.
- léngkob: tempat anu legok antara dua lamping.
- Leuweung: tempat lega atawa wewengkon nu pinuh ku kakayon (tatangkalan) sarta teu dipaké matuh ku jelema. Kajaba ti nu ngajaga, biasana panonoban sato jarah.
- Leuweung geledegan: leuweung anu sakuriling bungking pinuh ku rupa-rupa kakayon sarta teu kasaba ku manusa iwal sarupaning sasaton.
- Leuweung gerot: leuweung geledegan, leuweung gedé.
- Leuweung gonggong simagonggong: leuweung nu kaayaannana geueuman, pikasieuneun.
- Leuweung larangan/tutupan: leuweung nu teu meunang diganggu boh sasatoannana boh tutuwuhanana.
- Leuweung luwang-liwung: leuweung geledegan nu teu kasaba ku jelema.
- Leuwi: babagian walungan nu rada jero tur biasana rada rubak.
- mandala: daérah, wilayah lembur; lembur singkur mandala singkah: lembur nu jauh ka ditu ka dieu.
- momonggor/monggor: pasir nu rada handap sarta leuwih leutik.
- Muhara: tungtung walungan di hilir, tempat patepungna walungan jeung laut atawa walungan leutik jeung walungan gedé.
- mumunggang, geger: bagian gunung pangluhurna, tonggong gunung anu manjang.
- pabuaran: tempat bubuara matuh di tempat anyar. Anu ngumbara sok loba nu terus bubuara, tara balik deu ka lembur asalna.
- padépokan/dépok: kampung, patapan; patapan biasana ayana di nu suni.
- padukuhan: padumukan nu jauh ti kota; padusunan.
- padusunan: pakampungan nu jauh ti kota.
- pamakaman: patempatan/wewengkon anu dipaké kuburan/astana.
- pasir: gunung leutik tur teu sabaraha luhur.
- pasiringin: pakampungan, padésaan (asal tina siring: kampung).
- ponclot/poncot: bagian pangluhurna tina gunung, munara, jsb.; puncak.
- puncak: bagian gunung anu pangluhurna, atawa ponclot.
- régol: kampung nu pernahna aya sabudeuren gedong kabupatén beulah tukang.
- reuma: tanah darat urut huma anu keur direureuhkeun lantaran geus teu subur deui.
- rorah: cai ngocor sarupa susukan, ayana di leuweung.
- sabang: tanah darat nu dihapit ku dua walungan.
- Sagara: laut
- sampalan: tegal tengah leuweung tempat nyatuan sato jarah.
- sarakan/pakusarakan: tempat lahir, lemah cai.
- sawah: tanah anu dipelakan paré, dikembeng, dikurilingan ku galengan.
- sédong: angkrong di sisi walungan di jero leuwi.
- situ: balong nu leuwih lega sarta rada héjo.
- somang: jurang anu gurawés sarta jero.
- sungapan: tempat ngocorkeun cai ti walungan atawa solokan ka sawah, ka balong.
- susukan: solokan jalan cai beunang nyieun jelema.
- Talaga: situ alam nu jadi ku manéh lain meunang nyieun jelema (upamana Talagawarna, Talagabodas).
- Taman/patamanan: kebon kembang jeung tatangkalan séjén nu alus sarta lega.
- tambakan: bendungan panjang sarta rubak (tambakan balong); panahan cai balong, ayana di sakuriling balong. Mun di sawah mah ilaharna sok disebut galengan.
- tanjung: jojontor, tanah anu nyodor ka laut.
- tarikolot: tempat/daérah urut lembur, lembur nu tadina gegek imahna kaayaanana robah jadi coréngcang.
- tegalan: tanah lega sarta rata nu sabagian gedé pinuh ku jukut wungkul.
- teluk: bagian sisi laut anu ngelok ka darat, sabalikna tina tanjung.
- tepiswiring: sesebutan séjén keur pasisian atawa pilemburan.
- tetelar: tanah datar di tengah sawah nu teu kahontal ku cai, biasana sok dipaké pangangonan.
- tipar: pihumaeun méméh disasap atawa dipacul.
- tonggoh: tempat anu leuwih luhur ti batan tempat urang cicing.
- tutugan: suku gunung, bagian gunung beulah handap.
- wahangan: jalan cai anu jadi ku manéh, nyaéta walungan anu leuwih gedé batan solokan.
- Walungan: wahangan gedé. Disebut ogé bangawan.
Rujukan[édit | sunting sumber]
- Peperenian Urang Sunda, Rachmat Taufik Hidayat, Spk., Kiblat, Bandung, 2005.


text:
Oktober
Oktober nyaéta bulan ka-10 kalénder Maséhi, satutasna Nopémber sarta saméméh Séptémber.
Bulan ieu na sajarah[édit | sunting sumber]
Kajadian[édit | sunting sumber]
- 1 Oktober 2005 - Bom Bali 2005: Kajadian deui ngabeuledugna bom di Bali, ampir tilu taun saangeus kajadian di taun 2002; niwaskeun saeutikna 25 urang.
- 1 Oktober 1977 - Pelé pensiun tina dunya sepak bola.
Lahir[édit | sunting sumber]
Pupus[édit | sunting sumber]
Kajadian Bulan ieu dina warta[édit | sunting sumber]
- Brigjen Marinir Purn. Eric Watulo spk. nu dituduh nyusupkeun pakarang ka kelompok Macan Tamil di Sri Langka, mimiti nyanghareupan sidang idéntifikasi nu lumangsung di Guam, AS (pikiran-rakyat)
- Numutkeun Pupuhu Dinas Kaséhatan Kalsel, Rosehan di Banjarmasin, penderita ISPA alatan halimun haseup terus ningkat nepi ka 4,5 persen (kompas)
- Kadatangan Mentri Sosial nu ngalongok korban leutak panas Lapindo Brantas di Porong, Sidoarjo, Jawa Timur dibagéakeun ku démo 15 urang korban nu nolak lamun leutak dipiceun ka sagara (detik)
- 56 warga ti lima désa di Kac. Cibiuk, Garut, kaserang panyakit muntah bérak (muntabér) sapanjang Senén peuting jeung Salasa (2-3/10). Dua urang diantarana maot, sanggeus ngalaman utah ngising. (pikiran-rakyat)
- Viktor Khristenko, Mentri Industri jeung Énérgi Rusia, sarta Baktykozha Izmukhambetov, Mentri Énérgi jeung Sumberdaya Mineral Kazakh, nawis perjangjian antarpamaréntah pikeun nyieun joint venture keur mrosés gas ti lapangan Karachaganak di Kazakhstan Kulon. Présidén Rusia Vladimir Putin nyarios yén persetujuan éta mangrupakeun solusi keur "masalah énérgi antara dua nagara, kaasup keur Éropa Kulon." (Interfax)
- Dua urang Turki nu ngabajak maskapai penerbangan Turki ahirna masrahkeun manéh ka pulisi Itali jam 2:15 WIB. Maranéhna kungsi ménta dihampura heula ka panumpang saméméh masrahkeun diri. (detik)
- Urang Amérika Roger Kornberg meunang Hadiah Nobel dina Kimia taun 2006 keur kiprahna dina ngajelaskeun prosés penting ngopi gén dina sél, hiji panalungtikan nu bisa méré kaweruh kana panyakit saperti kanker jeung panyakit ati. (Boston Globe)
- NATO ngalegaan misi kaamanannana ka sakuliah Afganistan, kalayan mawa komando leuwih ti 13,000 tentara AS di béh wétan nagara ieu. (CNN)
- Otoritas Muangtai nyokot léngkah keur ngayakeun sawala perdaméan jeung dua kelompok pemberontak Muslim, Patani United Liberation Organisation (PULO) jeung Bersatu, nu ngalawan pamaréntah di propinsi kidul Muangtai nu mayoritasna Muslim. (News Limited)
- Minangka buntut tina ragragna pesawat Brasil, otoritas Brasil nahan dua urang pilot AS nu mawa pesawat jét bisnis Embraer Legacy 600 nu dina kajadian harita pasénggol jeung Boeing 737-800 bogana GOL tanggal 29 Séptémber katukang. (detik)
- Négosiator ti Uni Éropa jeung Amérika Sarikat sapuk pikeun ngabagi data panumpang trans-Atlantik nu digunakeun dina invéstigasi anti-térorisme. (The Independent)
- Kahuruan di Jl Krendang Barat RT 12/04, Tambora, Jakarta Barat niwaskeun 3 urang. Dua korban hirup dirawat inténsif. 16 imah kahuruan dina kajadian ieu. (detik)
- Ahirna bangsa Indonésia bisa leupas tina hutang ka IMF (Dana Moneter Internasional). Pamaréntah jeung Bang Indonésia (BI) geus papanggih jeung pajabat IMF keur nyawalakeun ngeunaan dilunasannana sésa hutang poko ditambah bunga USD 3,2 miliar atawa kurang leuwih Rp 29,4 triliun. (jawapos)
- Lini 5.3 skala Richter nimpah Toli-toli, Sulawesi Tengah. Puseur lini kacatet 119 km ti Toli-toli (detik)
- Ujicoba nuklir Koréa 2006
- Agén Warta Pusat Koréa Koréa Kalér ngalaporkeun yén nagrana geus ngujicoba pakarang nuklir munggarannana. Pamicuan ieu nyabbkeun kajadian séismik nu diukur di sakuliah dunya.(AP) (Adelaide Now)
- Cina ngedalkeun "resolute opposition" kana ujicoba nuklir "brazen" Koréa Kalér. (The Australian)
- Survéy Géologis Amérika Sarikat nyebutkeun yén geus ngadetéksi lini 4.2 di Koréa Kalér alatan ujicoba nuklir munggaran nagara éta. (AFP via ABS_CBN)
- Urang Amérika Edmund S. Phelps meunang Hadiah Mémorial Nobel dina Élmu Ékonomi keur jasana dina trade-off natara inflasi jeung pangangguran.(AP)
- Sony Pictures Home Entertainment siap-siap ngaluarkeun DVD nu formatna Blu-ray dual-layer 50 GB. Tilu film nu formatna Blu-ray siap digolontorkeun ka pasaran. Film komédi panganyarna nu judulna Click (judul film) bakal dikaluarkeun pangmimitina 10 Oktober, disusul ku Black Hawk Down ping 14 Novémber sarta Talladega Nights: The Ballad of Ricky Bobby ping 12 Désémber 2006. (detikinet)
- Atlantic Airways BAe 146 séwaan selip di landasan pacu Bandara Stord di Norwégia, niwaskeun 3 urang. (BBC News)
- Hélikopter AC-119K ragrag di Gunung Egon, Mauméré, NTT. Héli jeung 5 panumpangna tacan kanyahoan kumaha kaayaannana nepi ka jam 22.00 Wita. (detik)
- Saeutikna salapan urang tiwas nyusul tabrakan karéta api di Perancis beulah wétan kalér. (BBC)
- Ujicoba nuklir Koréa Kalér 2006
- Pihak resmi Koréa Kalér nu aya di Béijing nyarita ka agén warta Yonhap yén "Lamun sakabéh sangsi diterapkeun, kami bakal nganggep éta minangka pernyataan perang". (News Limited)
- Kim Yong-nam, pamingpin nomer dua di Koréa Kalér, nyarita ka agén warta Jepang Kyodo yén Koréa Kalér bakal moal boga pilihan salian ti nyokot léngkah fisik lamun Amérika Sarikat neruskeun nyatujuan sikep permusuhannana ngeunaan hal éta. (ABC Australia/AFP)
- Salasahiji laporan PBB ngumumkeun yén panyiksaan ka budak geus "sumebar lega tur ditolérir" di loba bagéan di sakuliah dunya. Laporan misah badan amal Save the Children negeskeun yén leuwih ti sayuta barudak di dunya aya di bui. (BBC)
- Laporan Auditor-General Selandia Anyar ngeunaan dana pamilu 2005 geus dikaluarkeun. NZ$1.17 yuta dolar geus dipaké sacara teu sah ku tujuh partéy salila pamilu, leuwih ti satengahna dipaké ku Partéy Buruh. Partéy Buruh buru-buru ngajangjikeun pikeun mayar deui duit nu geus dipaké. (NZ Herald)
- Para pagawé mulai ngabongkar hiji rohangan imah sakola Amish di Nickel Mines, Pennsylvania nu mana di dinya téh lima urang mojang ditémbak nepi ka palastra sarta lima urang séjénna ditatuan. (AP via Stamford Advocate)
- Urang Bangladésh Muhammad Yunus sareng Grameen Bank ngéngingkeun Hadiah Perdaméyan Nobel kanggo jasana ngaronjatkeun perkembangan ékonomi sareng sosial kaom miskin. (Bloomberg)
- Ujicoba nuklir Koréa Kalér 2006
- Amérika Sarikat ngarojong voting ngeunaan résolusi PBB nu bakal ngémbargo sarta ngabekukeun dana Koréa Kalér alatan program nuklir jeung misil balistik Koréa Kalér, sanajan meunang oposisi ti Républik Rahayat Cina, nu miboga hak véto. (Reuters)
- Gubernur Afganistan ampir keuna bom nalika diserang waktu rék indit digawé. Hiji bom keuna kana mobil konvoi panghareupna. Gubernur lolos tina pati, tapi salasaurang kolégana tiwas. (detik)
- Pangeusi Amérika Sarikat nepi ka 300,000,000 dina jam 07:46 ET (11:46 UTC). (CNN)
- Koréa Kalér nyarita yén PBB sacara éféktif geus nyatakeun perang ka nagara éta lamun nerapkeun sangsi kana ujicoba nuklir Koréa Kalér. (AP via CBS)
- Militér Fiji ngaluarkeun ultimatum ka pamaréntah pikeun ngeureunkeun undang-undang nu bakal méré amnésti ka pupuhu kudéta 2000, atawa lamun henteu kudu eureun tina jabatannana. (SMH)
- Nissan Motor Co. mulai narik leuwih ti 130,000 kandaraan sacara global kaasup 80,000 siki di Amérika Kalér kusabab masalah konci panyeuneuan defect. (ABC News America)
- Perdana mentri Éthiopia Meles Zenawi nyarios ka parlemén réhna anjeunna parantos ngintun palatih militér kanggo ngabantos pamaréntah perjoangan Somalia, tapi tampa nyebarkeun kakuatan perang. (AP via Houston Chronicle)
- ExxonMobil Corp., pausahaan minyak panggedéna di dunya, nyebutkeun yén pemasukan bersihna dina kuartal katilu naék jadi USD $10.5 miliar ti $9.92 miliar alatan naékna harga minyak atah. Ieu mangrupakeun diarikna kauntungan kuartal pangluhurna kadua keur pausahaan Amérika Sarikat. (Bloomberg)
- Ford Taurus nutup assembly line panungtungan. Pabrik Ford di Atlanta, USA, tutup sarta 2.000 pagawéna dieureunkeun samentara. MSNBC
- Présidén Brazil Luiz Inacio Lula da Silva ngéngingkeun tahap kadua pamilihan kalayan 61 persén pamilih ngarojong anjeunna. (AP via Phillyburbs)
- Présidén Bulgaria Georgi Parvanov kapilih deui sanggeus pamilihan jeung Volen Siderov dina pamilihan présidén. (EITB)
- Hassan Nasrallah, pupuhu militan Hizbullah, nyarita yén organisasina geus ngamimitian négosiasi jeun Israél ngeunaan nukeur tahanan. (Reuters)


text:
- Papelong-pelong beungeut, tapi kade ngaca heula bisi aya cileuh ngadaplok badag #ppttff #tipsGoblog
- Siap-siap nangkeup pasangan urang, omat ulah nangkeup bujur muning engke kapodolan #tipsGoblog
- Deukeutkeun sirah maneh ka pasangan maneh, tapi ulah deukeut teuing bisi hayang utah ngambeu bau maneh #tipsGoblog
- Mun pasangan maneh eraeun ngamimitian ciuman, piheulaan weh ku maneh tiheula bisi kaburu ku batur #tipsGoblog
- Pedengkeun sirah saeutik meh ciuman na teu paadu irung, eta ge mun aya irungan #ppttff #tipsGoblog
- Tutupan panon, terus bayangkeun yen eta biwir nu ek dicium teh sigah bujur hayam nu mul-mulan #ppttff #tipsGoblog
- Buka biwirna saeutik-saeutik, sabab moal mungkin ari disamualkeun mah da lain hakaneun #tipsGoblog
- Nikmati dan rasakan biwir pasangan maneh nu sigah bujur hayam tea tadi #ppttff #tipsGoblog
- Lakukeun nu tadi dinomer 9 #tipsGoblog
- Aeh titah teruskeun deui nu tadi dinomer 9, bisi can seubeuh #tipsGoblog
- Pek weh #KumahaSiaGoblog rek naon deui ge bebas lah, rek disamualkeun ge eta biwir nu sigah bujur hayam teu nahaon #tipsGoblog
Senin, 25 Juni 2012
Tips Ciuman ala @KumahaSiaGoblog
Read More..
Hay beraaay, aku didieu mau ngasih tips ciuman siah tapi buat kalian yang boga kabogoh, da anu teu boga mah nya rek jeung saha atuh ! Maenya jeung lalaki deui #ppttff
Tips Ciuman ala @KumahaSiaGoblog
Cukup segitu aja yah tips yg mamang kasih buat kalian yg mau ciuman sma biwir nu sigah bujur hayamtea geuning #ppttff siu tumorow ~..~)"
Langganan: Entri (Atom)


text:
Gunung
Gunung nyaéta hiji wangun taneuh nu ngagunduk di saluhureun wewengkon sabudeureunnana. Gunung biasana leuwih luhur jeung lewang tibatan pasir, tapi aya oge sasaruannana, tur maké ngaranna ogé gumantung kana adat lokalna sorangan. Sababaraha pajabat ngadéfinisikeun gunung ku cara ngitung punclutna nu kudu leuwih tina besaran tinangtu; misalna, Ensiklopedia Britannica ngawatesan luhurna gunung kudu leuwih ti 2000 suku (610 m), kakara bisa disebut gunung.
Gunung biasana kawangun alatan ku ayana gerakan téktonik lémpéng, gerakan orogénik atawa gerakan épirogénik.
Tempo oge[édit | sunting sumber]
- Daptar gunung
- Daptar punclut gunung pangluhurna sadunya
- Barisan gunung jeung Daptar barisan gunung
- Daptar gunung di Vénus
- Daptar gunung di Bulan
- Pakta géografi dunya
- Galeri gunung
- Ngaran Latén gunung
- Punclut


text: 1Ti Paulus, anu keur dipanjara ku karana Isa Al Masih, jeung ti saderek Timoteus. Serat kahatur saderek Pilemon, sobat jeung mitra sagawe. 2Oge kahatur Nyi Apia jeung saderek Arsipus kanca saperjuangan urang tea; katut dulur-dulur jamaah anu karumpulanana sok di saderek. 3Mugi-mugi sadayana ginanjar rahmat rahayu berkah ti Allah, Anu jumeneng Rama, jeung ti Isa Al Masih, Gusti Jungjunan urang. 4Saban-saban neneda, simkuring tara tinggal ti ngunjukkeun saderek ka Allah dibarung ku muji sukur; 5lantaran ngadenge saderek pohara nyaah satiana ka Isa, Gusti Jungjunan urang, jeung ka sakumna umat Allah. 6Simkuring neneda deui, mugi-mugi tali mimitran jeung saderek teh matak nambahan jembarna paningal saderek kana satiap mangpa'at buah-buahna pagawean urang kanggo Al Masih tea. 7Kanyaah anu ku saderek diipuk dina hate sakur anu palercaya teh, estu matak bungah jeung matak lipur ka simkuring. 8Ngingetkeun urang teh saiman ka Al Masih, simkuring wani tadah-tuduh anu ku saderek perlu dilakonan. 9Tapi ngingetkeun kana kanyaah saderek, simkuring moal rek ngudukeun. Simkuring, Paulus, — tina rumasa geus kolot tur keur aya di jero panjara ku karana Isa Al Masih — 10seja menta tulung keur Onesimus tea; anu sasatna, dina harti rohani mah, manehna teh anak simkuring. 11Tadina mah, pikeun anjeun, Onesimus teh tanpa guna. Tapi ayeuna mah, geus jadi tanaga anu penting, boh keur saderek, boh keur simkuring. 12Ayeuna, eta beubeulahan hate simkuring teh, rek dipulangkeun deui ka saderek. 13Saenyana, nurutkeun kahayang mah, mending sina tetep heula ngabantu simkuring sabot eukeur dipanjara, — ku karana Injil tea — itung-itung wawakil anjeun. 14Tapi papadaning kitu, teu pisan-pisan seja nangtukeun kudu kitu. Ieu mah manawi saderek rido, supaya saderek ulah ngarasa kapaksa enggoning ngalampahkeun ka hadean teh. 15Kawasna, pangna saderek kudu pisah ti Onesimus sawatara lilana teh, sangkan ayeuna manehna saumur-umur aya deui di saderek. 16Bedana, ayeuna mah, manehna teh geus lain harkat kawula deui. Tapi leuwih ti kitu, da manehna teh geus jadi dulur nu dipikanyaah. Kitu, ari simkuring ka manehna mah. Nya komo ku saderek mah, boh sacara lahir, kitu keneh sacara iman ka Al Masih. 17Ku kituna, upama enya anjeun ngaku mitra ka simkuring; ngaku ka Onesimus teh, sing cara ka simkuring bae. 18Bisi bae manehna kungsi ngarugikeun atawa boga hutang ka anjeun, tempuhkeun ka simkuring bae. 19Nya Paulus, anu nandatangan dina ieu surat nu baris mayaranana. Simkuring moal rek nyabit-nyabit, yen saderek teh geus kahutangan pati ka simkuring. 20Tapi demi pajenengan Gusti, mugi anjeun kersa nulungan simkuring sakali ieu mah. Demi Al Masih, simkuring teh ku hayang dibubungah ku anjeun. 21Simkuring nyuratan teh kajurung ku kayakinan, yen saderek baris mere teh leuwih ti nu dipenta. 22Salian ti eta, simkuring teh hayang dipangnyadiakeun kamar; sabab gede harepan yen simkuring teh, — berkah doa anjeun keneh — baris kawidian ku Allah mulang deui ka anjeun. 23Aya salam pikeun anjeun ti saderek Epapras, batur sapanjara simkuring; dipanjarakeun teh, nya kitu, pedah anjeunna percaya ka Al Masih oge. 24Kitu deui anu eukeur ngabarantu pagawean simkuring: Markus, Aristarkus, Demas jeung Lukas ngaririm salam oge. 4:10, 14, 2Tim. 4:10-11* 25Mugi-mugi aranjeun mendak sih piwelas-Na Al Masih.


text:
Bakicot
Bakicot disebut ogé balakicot, blekecot atawa kéong racun; Achatina fulicia Bowdich.[1] Kéong gedé nu hirup di darat.[1] Wangun cangkangna kerucut tur buleud di handapna, panjangna kurang leuwih 13 cm kalawan garis tengah 5 cm.[1] Warnana coklat kabodas-bodasan atawa kakonéng-konéngan.[1] Kaasup kana sato mollusca ti kelas Gastropoda nu hartina leumpang maké beuteung.[2] Bakicot mangrupa sato nu asalna ti Afrika Timur. [2] Kulantaran gampang anakanana, bakicot sumebar ka sakabéh sakuliah dunya, kaasup ka Indonesia. [2] Di Indonesia mimiti aya di Bogor taun 1922.[1] Kadaharanana sabangsaning tutuwuhan leutik jeung sésa bahan organik.[1] Bakicot resep cicing di tempat nu miboga hawa tiis ogé lembab.[3] Kulantaran kitu, nalika usum ngijih datang, loba bakicot nu bisa ditingali ku urang naplok di sawatara tempat kayaning dina tangkal cau, paré, tangkal tomat, jeung tangkal-tangkal lianna.[3] Cara hirupna nu némpél dina tatangkalan ngabalukarkeun tangkal nu ditempatanna bakal rusak.[3] Alatan hal éta, bakicot dianggap salasahiji hama nu ngaruksak tatangkalan.[3] Salian ti éta bisa ogé ngabalukarkeun radang otak nu dibalukarkeun ku ayana cacing mata nematode parasit.[1]
Mangpaat Bakicot[édit | sunting sumber]
Protein nu aya dina bakicot kurang leuwih 12% per 100 gr dagingna.[3] Zat lainna nu aya dina bakicot diantarana waé lemak, hidrat arang, kalsium, phosphor, sarta vitamin B2.[3] Kulantaran éta salian ti bisa jadi kadaharan pikeun sato inguan kayaning lélé dumbo, ogé mangrupa sumber protein hewani nu miboga kualitas luhung lantaran miboga jumlah asam amino esensial nu lengkep.[2] Loba masarakat nu resep kana kadaharan nu diolahna tina bakicot kayaning saté bakicot, baso bakicot, rémpéyék bakicot jeung kiripik bakicot.[2] Kiwari bakicot loba dikumpulkeun pikeun dijadikeun komoditas ekspor. [3] Lantaran di nagara batur mah bakicot téh kaasup kana kadaharan élit.[2] Loba nagara nu mikahayang bakicot kayaning Prancis, Jerman, sarta Jepang pikeun dijadikeun olahan kadaharan.[2] Di Perancis, kadaharan olahan bakicot miboga ngaran escargots de bourguignonne nu hartina bakicot nu dibeuleum maké anggur jeung mantega bumbu (herb butter).[3] Di Indonesia geus aya sababaraha daérah nu ngamangpaatkeun bakicot jadi komoditi usaha, kayaning sawatara daérah di Jawa Timur, Jawa Barat, Sumatera, jeung Bali.[3] Salian ti éta, bakicot ogé bisa dijadikeun ubar tradisional, lantaran ekstra daging bakicot sarta lendirna nu guna pikeun ngubaran rupa-rupa panyakit, diantarana waé abortus, radang selaput mata, sumilangeun, nyeri huntu, ararateul jeung sajabana.[2]


text:
Mer Hayrenik
Mer Hayrenik (Basa Arménia: Մեր Հայրենիք; ditarjamahkeun salaku Lemah Pun Bapa) nyaéta lagu kabangsaan nasionalna Républic Arménia. Diadopsi dina 1 Juli 1991, lagu ieu ogé mangrupakeun lagu kabangsaan nasionalna Républik Démokratik Arménia (1918–1920), nagara Arménia modérn kahiji.
Rumpaka lagu ieu diadaptasi ti vérsi Lagu budak awéwé Italia (Basa Arménia: Իտալացի աղջկա երգը, ditulis dina 1859) ku Mikael Nalbandian (1829–1866).[1] Saterasna dikomposisikeun musikna ku Barsegh Kanachyan (1885–1967).
Rumpaka[édit | sunting sumber]
Bandingan jeung téks aslina[édit | sunting sumber]
Mer Hayrenik téh dumasarna kana stanza ka-1, 3, 4, jeung ka-6 ti puisi aslina Lagu budak awéwé Italia.
- Catetan
1 Ngarujuk kana Perang Kamerdikaan Italia II ngalawan Kakaisaran Austria.
Rujukan[édit | sunting sumber]
- ↑ a b (Basa Arménia) Իտալացի աղջկա երգը Lagu budak awéwé Italia dina Wikisource Basa Arménia
- ↑ a b Dumasar kana vérsi Basa Arméniana ti loka wéb Pamaréntah Républik Arménia
- ↑ Dumasar kana vérsi Basa Inggrisna ti loka wéb Pamaréntah Républik Arménia
- ↑ Dumasar kana vérsi Basa Inggrisna ti loka wéb Pamarénah Républik Arménia
Sumber[édit | sunting sumber]
Tumbu kaluar[édit | sunting sumber]
- Vérsi instruméntal "Mer Hayrenik" dina format MP3
- Vérsi vokal "Mer Hayrenik" dina format MP3
- nationalanthems.info


text:
Contoh Cerpen Bahasa Sunda
Rabu, 12 Mei 2010
Alur Sutra Jalur Cinta
Pipiet Senja
“Mana tega-tega teuing Mas Satrio…”
Rayani bati ngagero jero hatena. Manehna geus apal pisan kana kalakuan Satrio. Lanceuk anu umurna beda welasan taun. Samemeh asup ka barisan elit politik, Satrio geus idek-liher di dunya bisnis ilegal. King Gambler, saha anu henteu apal ka Satrio Wiroyudo? Bisnisna ngaleuya, pangpangna kumawasa di jalur sutra, wewengkon Sumatera mimiti ti Lampung parat terus ka
Cerpen Kedua SIlahkan Download di SINI


text:
meungpeung acan telat pisan
Wadya balad jeung dulur sadayana, kitu oge tatamu,
Dina kasempatan ieu, sim kuring di waktos ayeuna keur ngadepongan blog,
Kukituna mugi sim kuring sareng kulawargi nyuhunkeun hapunten anu kasuhun, neda
jembar pangampura, bilih kantos kasiku ku catur, katajong ku omong, tisoledat ku letah, bahe ku carek, kasindir ku posting,
Ulah janten tunggul sirungan, catang supaan, gantar kakaitan, Sim kuring sakaluarga
tamada pangampura tina sabudaya ning kalepatan ka sadayana
Mudah-mudahan urang masih ditangtayungan yuswa kangge tiasa tepang nyambung
keun silaturohim diantara urang sadaya, sareng tiasa patepang deui jeung sasih saum taun payun
TAQOBALLOHI MINA WAMINKUM SYIAMANA WASYIAMAKUM,
Amien...
Wassalamu'alaikum Wr. Wb
Heru & Yuli
Labels: cheap talks, nyunda


text:
Daluang
Daluang mangrupa kertas tradisional nu dijieun tina kulit kai tangkal saéh (Broussonetia papyfera vent). Nu matak, urang Sunda leuwih réa ngagunakeun istilah kertas saéh. Biasana daluang dijadikeun média dina nuliskeun naskah.
Dimangpaatkeunana daluang minangka bahan keur kaperluan dina tradisi tulis di Nusantara, numutkeun Pigeaud, dimimitian ti jaman Islam asup ka tanah Jawa. Saméméhna mah ukur digunakeun minangka pakéan upacara kaagamaan Hindu nu dipaké ku para pandita.[1]
Tatapina, aya sawatara pananya nu nepi ka kiwari can meunangkeun jawaban anu tétéla, nyaéta ti iraha daluang robah fungsi tina bahan pakéan jadi bahan pikeun kaperluan tulis tinulis. Uli Kozok, ahli naskah Batak jeung Kerinci ti Jérman, kungsi ngalakukeun tés uji karbon kana naskah nu ditulis dina daluang nu asalna ti Kerinci, Provinsi Jambi. Dina éta uji coba, kalawan ngagunakeun métode karbon C-14 di Wellington University Australia taun 2003, ngahasilkeun kacindekan yén éta naskah téh asalna ti abad ka-14. Itungan waktu éta jigana bisa dijieun tatapakan awal ti iraha daluang mimiti digunakeun minangka alas nulis manuskrip di Nusantara.[2] Ku kituna, daluang dijadikeun média nulis naskah téh bisa jadi geus nyampak dina jaman pra-Islam.
Cara nyieun[édit | sunting sumber]
Nyieun daluang di tatar Sunda ku cara mesék kulit tina batangna, tuluy dipeupeuh ngagunakeun pameupeuh husus (tina perunggu) nepi ka saipiseun kertas. Geus kitu dikumbah nepi ka beresih laju dipoé dina gebog cau kurang leuwih tilu poé tilu peuting.
Catetan[édit | sunting sumber]
- ↑ Pigeaud, Th., 1967-70, Literature of Java I: Synopsis of Javanese Literature 900-1900, KITLV. The Hague: Martinus Nijhoff.
- ↑ Kozok, Uli, 2004, 'Kitab Undang-undang Tanjung Tanah: Naskah Melayu Tertua dari Abad ke-14'. Simposium Internasional Pernaskahan Nusantara VIII, 26--28 Juli 2004. Jakarta: C-DATS Tokyo University Of Foreign Studies, Manassa Jakarta, UIN Jakarta.


text:
Jejer buku : Panganten
Panulis : Deden Abdul Aziz
Pamedal : PT Kiblat Buku Utama
Citakan : Citakan ka-2, Jumadil Akhir 1431 H./Juni 2010
Kandel buku : 99 kaca
Novel Panganten hasil karancage literer Deden Abdul Aziz nyaritakeun kahirupan kaom rumaja nu patali jeung jodo, pati, bagja reujeung cilaka. Rinrin minangka, tokoh utamana dina ieu novel boga kabogoh anu ngaranna Iyang alias Gumilang. Iyang teh maot gara-gara OD di Cipanas. Leungiteun ku Iyang, rinrin layeut jeung Ben babaturan sakamarna Iyang. Terus dalit jeung Suminar alias Lisa Kudrow. Di Partenon teh Rinrin jeung Suminar sok ngaroko jeung nguyup arak. Saking layeutna Rinrin jeung Suminar teh sok diajak maok ka unggal Mall jeung sok sare bareng di Partenon. Tapi Suminar teh maot, maotna teh ku lantaran aborsi, da keur kakandungan teuing ku saha. Dina pamustungannana Rinrin gé hayang kawin teuing ka saha jeung teu jelas sabab kusababna manéhna hayang kawin. Nu sidik, sanggeus Rinrin nelasan manéh tepi ka hanteuna,manéhna ngarasa geus laksana papanganténan.
Novel Panganten teh mere nyaho ka urang yen kahirupan urang teh geus di atur ku Nu Maha Kawasa. Tapi dina novel panganten ieu ngandung kata-kata kasar jeung jorok, nu teu pantes lamun di baca keur budak leutik mah.
Sanggeus maca novel ieu, para rumaja bisa ngabedakeun mana kalakuan anu hade jeung mana kalakuan anu goreng.


text:
Conto babasan anu diduga geus heubeul upamana janget kinatelon, anu maksudna turunan hade boh ti indung boh ti bapa (ilaharna dilarapkeun ka sasatoan, mun ayeuna mah istilahna bibit unggul). Boh kecap janget atawa kinatelon, kiwari asa geus tara kadenge digunakeun. Eta mah naha rek dina paguneman sapopoe, naha rek dina basa tinulis.
Ana kitu, bisa jadi eta teh kecap Sunda buhun anu kiwari geus henteu dipikawanoh ku panyatur Basa Sunda. Beda deui upamana jeung paribasa dagang peda ka Cirebon anu ungkarana babari pisan kaharti, tur kecap-kecapna masih keneh produktif digunakeun dina paguneman sapopoe. Ku urang bisa karampa, gelarna eta paribasa teh sanggeus Urang Sunda wawuh kana peda jeung Cirebon, anu bawirasa geus rada beh dieu. Lian ti eta, aya deuih paribasa anu proses gelarna bias direkonstruksi, dipatalikeun jeung hiji pajamanan Culturalstelsel (Tanam Paksa).
Sajaba ti babasan atawa paribasa anu dianggo pituin Sunda, aya deuih anu hasil injeuman tina basa batur, pangpangna Basa Jawa. Malah sakapeung mah dipaselupkeun jeung Basa Sunda. Anu sagemblengna Basa Jawa misalna wae: sadom araning baraja, sakunang araning geni. Ari nu paselup contona kolot pawongan Kitu deui sanggeus Urang Sunda ngagem Islam, teu saeutik idiom tina Islam anu ngajanggelek jadi babasan atawa paribasa, contona kokoro manggih mulud, puasa manggih lebaran.
Dina prak-prakan urang ngedalkeun omongan, babasan atawa paribasa teh sok dalit gumulung, jadi bagian tina ungkara kalimah. Timbul pertanyaan, naon tujuanana ngagunakeun babasan atawa paribasa dina omongan teh? Anu paling utama nyaeta pikeun ngagambarkeun hiji kaayaan, pamadegan, angen-angen atawa kahayang kalawan merenah, singget, ngepas, lantip, jeung endah sakumaha anu dipimaksud ku si panyatur.
Contona wae dina paguneman dihandap ieu:
"Bejana anu osok pirajeunan ngala bungbuahan di kebon teh anak tatangga urang anu imahna ditungtung kaler tea. Abong heueuh, tuda bapana oge baheula sok resep ceceremed," ceuk Bi Jumsih.
"Ah, tuda uyah tara tees ka luhur atuh. Ibi," Nyi Holisoh mairan.
Ku ngedalkeun ungkara uyah tara tees kaluhur, anu keur paguneman bieu teh langsung ngarti kana maksudna; teu kudu diterangkeun deui sajentrena yen kalakuan goreng anu dipilampah ku anak biasana mah lantaran aya turunan ti kolotna. Ku ngedalkeun eta paribasa, omongan teh leuwih ringkes jeung kesanna leuwih anteb. Beda upama jeung loamun ngedalkeun: "Ah, tuda kalakuan gorng anu dipilampah ku anak biasana mah lantaran aya turunan ti kolotna."
Ieu 100 conto ngeunaan babasan jeung paribasa Sunda:
- Abang-abang lambe
Kecap abang dina ieu babasan hartina beureum. Ari lambe atawa lambey kaasup kana basa ragam hormat, anu dina basa ragam lomana saharti jeung biwir. Sarerea oge geus appal, gunana biwir teh diantarana pikeun nyarita.
Babasan abang-abang lambe hartina nyarita ukur pikeun ngangeunahkeun hate batur wungkul, tapi teu terus jeung hate, atawa teu jeung prakna. Ieu babasan teh sakapeung robah ungkarana jadi ukur lalambe.
- Abong biwir teu diwengku
Kecap wengku dina ieu paribasa maksudna palipid barang anyaman (boboko, nyiru, cecempeh, tampir) di sakurilingeun sisina, sangkan jadi weweg. Ari biwir mah memang teu make wengku, jadi bias dipunyan-penyon sakahayang, maksudna bias jeung laluasa dipake ngedalkeun omongan kumaha wae oge.
Ieu paribasa teh sakapeung ungkara sok ditambahan jadi abong biwir teu diwengku, abong letah teu tulangan, tumerap ka jalma anu ngomongna sakarep-karep (teu jeung wiwaha), teu ngingetkeun bakal kumaha pibalukareunana pikeun batur, nu penting asal disada.
- Adat kakurung ku iga
Kecap adat dina ieu paribasa maksudna tabeat atawa kabiasaan anu tumerap ka hiji jalma. Jadi lain adat dina harti kabiasaan anu engkena bras kana tradisi. Ungkara kakurung ku iga nuduhkeun aya dina jero iga. Ari iga teh nyaeta bagian awak urang di sisi kenca jeung katuhu, antara dada jeung tonggong, handapeun kelek, luhureun cangkeng.
Tah tabeat hiji jalma teh dipapandekeun aya dina jeroan iga. Geus kasawang, kumaha hesena ngarobah pasipatan hiji "barang" anu aya dina jero awak. Paribasa di luhur ieu teh ngandung harti (tabeat atawa kabiasaan) goring anu geus maneuh, tur hese dipiceunna.
- Adean ku kuda beureum
Kecap adean teh patalina jeung kuda, miboga dua harti. Kahiji, peta kuda meunang ngahaja malajar (ngalatih), misalna wae nyirig atawa renggong; kadua, tumpak kuda disina ningkah. Dina ieu paribasa digunakeunana eta kecap teh leuwih keuna dina harti nu kadua.
Paribasa adean ku kuda beureum hartina ginding ku banda (papakean) batur (meunang nginjeum). Antara ungkara paribasa jeung hartina memang taya patalina, sabab gede kamungkinan asalna mangrupa sisindiran:
- Adean ku kuda beureum
- Hade ku banda deungeun
- Ngadu Bako
Bareto aya kabiasaan, dina sareureuhna gawe, biasana pasosore, lalaki sok tingrariung bari ngobrol ngaler ngidul. Sajeroning kitu teh maranehna sok bari siliasaan bako, diicip-icip mana nu pangeunahna. Nya disebut we ngadu bako.
Harti nu dikandung dina babasan ngadu bako oge teu jauh ti dinya, nyaeta ngadon ngalohong ngobrol ngaler ngidul bari teu puguh jejerna, tur anu dikahareupkeunana oge lain perkara penting.
- Agul ku paying butut
Salasahiji lambing status kamenakan dina jaman bareto nyaeta paying. Dina hal ieu, paying teh lain digunakeun sakumaha mistina, pikeun niungan lamun hujan atawa panas. Luhur handapna pangkat hiji menak bias dititenan tina payungna.
Paribasa agul ku paying butut, atawa sakapeung ungkarana robah jadi ngagulkeun paying butut, harti agul kuturunan, atawa ngagulkeun luluhur (bapa, aki, uyut jeung saterusna) diri sorangan, pedah turunan menak.
- Ngajul bulan ku asiwung
Anu dimaksud asiwung tehh nyaeta kapas meunang meresihan jeung meunang meteng, biasana keur kaperluan mulasara mayit. Ku urang geus kasawang, bulan mah pamohalan bias diajul ku asiwung, lantaran tempatna oge sakitu jauhna, jeung deuih asiwung teh leuleus, moal bias dipake ngajul.
Paribasa ngajul bulan ku asiwung teh hartina boga kahayang anu pamohalan bias kalaksanakeun, atawa nyieun tarekah anu mubadr, moal ngadatangkeun hasil. Paribasa liana anu meh samaksud jeung ngajul bulan ku asiwung nyaeta:
- mesek kalapa ku jara
- anjing ngagogogan kalong
- Aki-aki tujuh mulud
Hartina aki-aki nu geus kolot pisan. Bisa jadi patalina kecap tujuh jeung kecap mulud teh ukur diarah purwakantina. Atawa mun dipapandekeun kana pakarang (dina kahirupan urang Sunda aya tradisi meresihan barang pusaka dina saban bulan Mulud), meresihanana oge kudu tujuh Muludeun, bakat ku kandel karahana. Jadi ngagosokna kudu lila lamun haying tepi ka beresih deui teh.
- Alus laur hade ome
Sasaruaan kecap laur teh nyaeta langgeor; anu pihartieunana nyaeta obahna badan dina waktu leumpang. Tepi ka sok jadi kacapangan leumpangna mani ngalanggeor, nuduhkeun cara leumpangna anu alus katenjonna. Tangtu wae lain leumpang bari rurusuhan anu ngalanggeor mah.
Paribasa alus laur hade ome hartina tegep dedeg pangadegna, rek di awewe rek di lalaki.
- Aya bagja teu daulat
Hartina arek menang kauntungan atawa bagja, tapi teu tulus.
- Baleg Tampele
Kecap baleg teh miboga dua harti:
- mimiti boga (mimiti ngagunakeun) akal pikiran sarta mimiti aya birahi
- bener
Ari nu dimaksud tampele nyaeta ngaran lauk jarah sabangsa betook leutik, tapi lemes sisitna, sok diadukeun. Kecap baleg dina babasan baleg tempele digunakeun dina harti anu kahiji. Ieu babasan teh dilarapkeun ka budak (umur welasan taun) anu mimiti mangkat beger, wanina karek tukangeun, ari hareupeun mah era keneh.
- Bali geusan ngajadi
Anu dimaksud bali nyaeta:
- ari-ari santen nu kaluar (dina ngalahirkeun) sabada kaluar orok
- robahna tina bale, nyaeta ngaran tempat dina babagian adegan (wawangunan).
Bali geusan ngajadi hartina lemah cai atawa tempat urang dilahirkeun.
- Balik ngaran
Hartina ngadon maot di lembur batur, anu balik teh lain jelemana, tapi ngaranna wungkul.
- Balung kulit kotok meuting
Kecap balung dina basa Sunda miboga dua harti:
- jawer hayam nu luhurna
- tulang
Dina ieu paribasa, kecap balung teh dilarapkeun dina harti nu kahiji.
Balung kulit kotok meuting hartina henteu beresih pisan hatena, masih keneh ngunek-ngunek.
Paribasa sabalikna nyaeta balungbang timur caang bulan opat welas jalan gede sasapuan, anu hartina iklas atawa beresih hate.
- Banda tatatlang raga
Hartina lamun urang keur manggih karerepet (gering upamana), taya halanganana urang ngajual barang boga sorangan, pikeun ngabelaan awak sangkan waras deui.
- Banteng ngamuk gajah meta
Ieu paribasa teh sakapeung ungkarana robah jadi maung ngamuk gajah meta. Tapi ari harti anu dikandingna mah sarua, nyaeta bancang pakewuh, ririweuhan, atawa kajadian anu dipikasieun jeung dipikagigis ku urang.
- Batok bulu eusi madu
Batok bulu teh batok nu can dikerok, sesa tapasna masih keneh narapel. Keur mah kasar, katurug-turug goring katenjona deuih. Beda jeung batok meunang ngerok; leucir semu herang, sok dipake nginum minangka gaganti cangkir atawa gelas.
Paribasa batok bulu eusi madu dilarapkeun ka jalma anu goring rupa, tapi pinter jeung bageur.
- Batok kohok piring semplek
Hartina paparabotan anu taya hargana.
- Batu turun keusik naek
Ieu paribasa teh sakapeung sok dianggap cangkang sisindiran, anu eusina itu purun ieu daek. Harti ieu paribasa teh loba turunan menak anu teu jareneng, tapi sabalikna loba turunan somah anu jareneng.
- Bilih aya tutus langkung kepang halang
Anu dimaksud tutus nyaeta awi meunang meulahan, dipake ngajepit daun kiray keur hateup jeung salian ti eta. Ari kepang hartina anyaman bilik anu biasa, heuleut dua.
Paribasa bilih aya tutus langkung kepang haling teh hartina bisi aya omongan anu salah atawa matak teu ngeunah kadengena. Isu paribasa teh saharti jeung bobo sapanon carang sapakan.
- Cangkir emas eusi delan
Anu dimaksud delan myaeta tarasi. Ieu paribasa teh dilarapkeun ka jelema anu omonganana alus tur matak kataji pikeun nu ngadengekeunana, tapi saenyana ari hatena mah goring.
- Kacanir bangban
Anu dimaksud canir nyaeta puhu akar anu rubak, misalna wae akar caringin. Anu rubak pisan mah jaman bareto, sok bias dipake keur nyieun kikiping (gilinding) padati. Ari bangban nyaeta ngaran tutuwuhan leuweung. Saenyana ari tangkal bangban mah euwuh cariran.
Babasan kacanir bangban hartina kawiwirangan atawa meunang woworang. Aya deui nu ngahartikeun ngawangu. Bisa jadi ari maksudna mah padeukeut keneh.
- Cara bueuk meunang mabuk atawa kawas bueuk meunang mabuk
Ieu paribasa dilarapkeun ka jalma anu ngeluk tungkul, atawa teu wanieun ngomong sakemek-kemek acan, lantaran rumasa boga dosa.
- Carang takol
Dilarapkeun ka jelema anu langka pisan ngomong, ari teu perlu-perlu teuing mah.
- Careham hayameun
Ieu babasan teh dilarapkeun ka jalma anu beuki pisan barangdahar, tepi ka langka katembong reureuh nyapek.
- Kaceluk ka awun-awun, kawentar ka janapria
Anu dimaksud awun-awun nyaeta mega hideung di langit. Ari janapria asal kecapna tina jana nu hartina jelema, jeung pria nu hartina dipikaresep. Paribasa kaceluk ka awun-awun, kawentar ka janapria hartina mashur, sarerea padanyaho.
- Ceuli lentaheun
Hartina sok sadenge-dengena, najan lain dengekeuneunnana, atawa resep ngadedengekeun kagorengan.
- Cikal Bugang
Ieu babasan teh ngandung dua harti:
- cikal hirup
- anu pangheulana gugur di medan perang
- Cikaracak ninggang batu, laun-laun jadi legok
Cikaracak teh nyaeta cai nu nyarakclakan tina cadas nu nangtawing atawa di jero guha. Harti ieu paribasa nyaeta najan pagawean sakumaha hesena oge, lamun terus dileukeunan bari junun mah ahirna bakal anggeus.
- Nyokot lesot, ngeumbing porot
Hartina sarwa salah, sagala rupa ihtiar teu hasil. Ungkara ieu paribasa teh sok robah jadi nete lesot, ngeumbing porot atawa nete semplek, nincak semplak.
- Dagang oncom rancatan emas
Hartina ari modalna gede kacida, tapi bati nu diarahna pohara leutikna.
- Ngadagoan uncal mabal
Anu dimaksud mabal nyaeta ngagunakeun jalan (liliwatan), lain anu biasana. Uncal anu mabal nyaeta uncal anu keur diboro, terus lumpatna henteu nyokot jalan parantina, tapi kalah apruk-aprukan, tepi ka ahirna sasab, teu bisaeun balik deui ka leuweung.
Paribasa ngadagoan uncal mabal hartina ngadagoan atawa ngarep-ngarep rejeki bari embung ihtiar heula. Ieu paribasa teh sok robah jadi ngadagoan uncal mahpal.
- Daharna sakeser daun
Dilarapkeun ka jelema (pangpangna budak) anu mindeng pisan dahar, bias jadi lantaran mindeng ngarasa lapar, atawa dahar teh dianggap kaulinan.
- Dihin pinasti anyar pinanggih
Hartina sagala rupa anu kaalaman (kajadian), saestuna geus ditangtukeun ti heula ku Pangeran, atawa geus aya katangtuan ti lohmahpudna (ti ajalina).
- Dogdog pangrewong
Dogdog teh ngaran tatabeuhan sabangsa bedug leutik, biasa dipake dina pintonan reog. Saparangkat atawa sasetna teh aya opat, tur masing-masing boga ngaran, ti nu pangleutikna tepi ka nu panggedena, nyaeta talingtik, tempas, brangbang, jeung pangrewong (indung).
Babasan dogdog pangrewong dilarapkeun ka jalma nu mantuan gawe ukur tamba lumayan, atawa milu nyarita minangka estra.
- Dogong-dogong tulak cau, geus gede dituar batur
Dogong teh sarua hartina jeung tulak, nyaeta awi atawa kai panahan tatangkalan anu doyong, ngarah teu rubuh. Umumna anu sok didogong teh tangkal cau, lantaran sok doyong, beurateun teuing ku turuyanana.
Ieu paribasa teh hartina ngamumule mojang (lanjang) pipamajikaneun, tapi ana geus manjing dikawin kalah kop ku batur.
- Sadom araning baraja, sakunang araning geni
Ieu paribasa teh jolna tina basa Jawa. Lamun disundakeun mah ungkarana kurang leuwih kieu : najan jarum tapi tetep beusi, najan sakotret tetep seuneu. Hartina nyaeta barang atawa perkara anu siga teu sapira, tapi bias nyilakakeun.
- Dosa salaput hulu
Hartina teuing ku loba dosa.
- Dulang tinande
Hartina awewe mah ilaharna nurut kana kahayang lalaki (salaki).
- Duum tinggi
Hartina babagi henteu adil, aya nu meunang bagian loba, jeung aya nu saeutik.
- Deukeut-deukeut anak taleus
Ieu paribasa teh miboga dua harti:
- Teu nyaho yen baraya, padahal geus lila padeukeut imah
- Sakitu padeuket, tapi teu nyaho aya kajadian penting diantara maranehna
- Elmu ajug
Anu dimaksud ajug teh nyaeta damar jangkung. Lamun diseungeut, caangna teh ka tempat anu rada jauh, sedeng di sabudeureunana mah angger poek.
- Elmu sapi
Hartina guyub atawa samiuk dina kagorengan.
- Elmu tumbila
Hartina nu boga imah (pribumi) ngarugikeun ka semah.
- Elok bangkong
Hartina ampir sakarat
- Endog mapatahan hayam
Ieu paribasa teh hartina anu umurna sahandapeun mapatahan ka saluhureun, atawa anak mapatahan kolot.
- Endog sapatarangan, peupeus hiji, peupeus kabeh atawa endog sasayang, peupeus hiji, peupeus kabeh
Hartina kasusah atawa karerepet anu tumiba ka dulur, baraya, atawa sobat ngabalukarkeun sarerea kabawa bingung atawa susah.
- Endog tara megar kabeh
Hartina sanajan saindung-sabapa, tapi urusan rejeki atawa darajat mah can tangtu bakal sarua.
- Saeutik mahi, loba nyesa
Isu paribasa teh dilarapkeun ka jelema anu bias ngatur rejeki, najan ukur meunang saeutik, tapi bias cumpon keur nutupan pangabutuh, komo lamun dibere loba, geus pasti bakal nyesa.
- Sagalak-galakna macan tara nyatu anak
Hartina sanajan sakumaha galak (bengis) oge, indung-bapa mah moal tepi ka tega (maehan) ka nu jadi anak.
- Galegeh gado
Ieu babasan teh dilarapkeun ka jalma nu darehdeh (sareseh), atawa sok dihartikeun darehdeh tapi teu terus kana hate. Eta harti teh bisa dianggap patukang tonggong; harti nu kahiji mah alus, ari nu kadua goring.
- Gancang pincang
Hartina kusabab dipigawena rurusuhan, hasilna teh teu nyugemakeun. Babasan sabalikna nyaeta kendor ngagembol.
- Ngagendong kejo susah nyatu
Hartina loba ari titaheun mah, boh anak sorangan boh bujang, ngan hanjakal ku hese nitahna, lantaran euweuh nu daekeun.
- Gantung denge
Hartina ngarasa hanjakal, dumeh haying keneh ngabandungan kumaha carita terusna, tapi anggeus (eureun) manten.
- Gantung teureuyeun
Hartina ngarasa hanjakal, barangdahar can seubeuh, tapi kapaksa eureun; bias jadi kusabab dahareunana geus beak, atawa aya dahareun sejen didagoan.
- Ngegel curuk
Ieu babasan teh ngandung dua harti:
- Teu kabagian atawa teu meunang naon-naon
- Teu hasil maksud
- Geledug ces
Hartina sumanget dina mimitina wungkul, tapi ka dituna mah terus melempem, atawa disangla arek hebat, tapi buktina mah henteu.
- Getas harupateun
Harupat teh nyaeta bagian injuk anu siga nyere. Teu kaop dipileykeun, harupat mah babari pisan potong, sabab regas.
Babasan getas harupateun dilarapkeun ka jelema anu babari ambek bebeakan, kawas nu geus leungit timbangan pikiranana.
- Geulis sisi, lur gunung, sonagar huma
Ieu paribasa teh dilarapkeun ka awewe anu rupana tegep, ngan dangongna dusun.
- Gindi pikir belang bayah
Dilarapkeun ka jelema goring hate, dolim, julig, atawa dengki, gawena ngan haying nyilakakeun batur wae.
- Ginding kakampis
Kecap kakampis teh miboga dua harti:
- kantong wadah cikiih dina jero beuteung sasatoan (munding, domba)
- kantong hawa dina jero beuteung lauk
Kusabab kitu, eusi kakampis teh mun lain cikiih, nya ukur hawa wungkul alias kosong.
- Pagirang-girang tampian atawa pagiri-giri calik pagirang-girang tampian
Anu dimaksud tampian nyaeta tempat mandi boh di walungan boh dipancuran. Tampian anu aya di girang tangtu bakal ngotoran ka tampian nu aya di hilireunana.
Paribasa pagirang-girang tampian hartina paunggul-unggul atawa pada hayang leuwih jeung dulur, pangpangna dina urusan kahirupan atawa rejeki, tur embung silih tulungan.
- Giri lungsi tanpaingan
Giri teh gunung, ari lungsi hartina cacing. Kecap tanpaingan diwangun ku tanpa jeung hingan; duanana oge tina basa Kawi. Tanpa tina tan, hartina henteu. Ari hingan hartina wates, terus robah jadi hingga.
Jadi harti sajalantrahna tina ungkara giri lungsi tanpaingan teh nyaeta boh gunung boh cacing (dua babandingan anu pajauh pisan) sarua taya watesna. Ieu paribasa ngandung maksud yen urang ulah sok ngahina jalma, sabab sanajan katenjona siga nu bodo, saha nu nyaho manehna boga kapunjul.
- Goong saba karia
Hartina datang karepna sorangan ka anu keur kariaan, sanajan henteu diondang, maksudna haying dititah digawe sangkan seubeuh barang dahar.
- Goong nabeuh maneh
Hartina ngagulkeun diri atawa kulawarga sorangan.
- Gurat batu
Hartina pengkuh dina nyekel omongan atawa pamadegan, teu babari robah-robah, carekna kitu teh, kitu we! Babasan sabalikna nyaeta gurat cai.
- Guru, ratu, wongatua karo
Ieu paribasa teh diwangun ku kecap-kecap tina basa Jawa. Hartina nyaeta guru, raja (kapala nagara atawa pamingpin), jeung kolot (tegesna indung-bapa) wajib dihormat jeung diturut parentahna.
- Hade gogog hade tagog
Ieu paribasa dilarapkeun ka jelema anu nya hade basana nya hade kalakuanana.
- Halodo sataun lantis ku hujan sapoe
Hartina kahadean anu sakitu gede jeung lilana, leungit ku kagorengan anu ukur sakali milampah.
- Hambur bacot murah congcot
Ieu paribasa teh dilarapkeun ka jelema anu sok goring sungut jeung sok babari nyarekan, tapi berehan, teu ngarasa lebar barang bere dahareun.
- Hantang hantung hantigong hantriweli
Ari nu dimaksdu hantang teh nyaeta buah kalayar, rupana beureum sarta alus, tapi teu ngeunah didahar; hantung nyaeta jantung alias kembang cau; hantigong nyaeta gadog alias buah gintung, sarua deui teu ngeunah didahar; hantriweli nyaeta paria anu sarerea oge apal yen rasana pait.
Ieu paribasa teh dilarapkeun ka jelema anu hade rupa jeung tagogna, tapi taya araheunana, sabab taya kabisa.
- Hapa-hapa ge ranggeuyan
Ieu paribasa dilarapkeun ka awewe anu najan hirupna sangsara tapi boga salaki; jadi aya nu ngurus jeung bumela.
- Herang-herang kari mata, teuas-teuas kari bincurang
Ieu paribasa teh dilarapkeun ka jelema anu asalna beunghar jadi sangsara, rajakayana beunang disebutkeun teu nyesa saeutik-eutik acan.
- Kahieuman bangkong
Hartina katenjona mah siga nu beunghar, padahal henteu, lantaran ukur kapihapean barang batur, lain anuna.
- Hirup ngabangbara atawa ginding bangbara
Kangaraning bangbara, pamatuhanana teh ukur dina liang anu meh sapaseun awakna. Tapi najan kitu, ari rupana mah mani alus kacida, hideung meles semu herang. Babasan hirup ngabangbara dilarapkeun ka jelema anu tempat matuhna keur leutik teh teu tumaninah, tapi ana sakalieun barangpake mani ginding kacida.
- Hirup ku panyukup, gede ku pamere
Ieu paribasa teh dilarapkeun ka jelema anu hirupna ukur ngandelkeun pamere ti batur, teu daek ihtiar sorangan.
- Hirup dinuhun, paeh dirampes
Hartina pasrah pisan, geus teu boga kabeungbeurat atawa kahayang naon-naon, sagala rupana geus dipasrahkeun ka Gusti Nu Maha Suci.
- Hirup teu neut, paeh teu hos
Hartina gering ngalanglayung salila-lila, cageur deui henteu, maot ge henteu.
- Hirup katungkul ku pati, paeh teu nyaho di mangsa
Hartina urang hirup di dunya teh bakal ditungtungan ku maot anu datangna teu bias dipastikeun ti anggalna.
- Hirup ulah manggih tungtung, paeh ulah manggih beja
Hartina kudu bageur, kudu hade laku lampah, supaya alus kacaritakeunana.
- Nginjeum sirit ka nu kawin
Hartina nginjeum barang (parabot) anu keur nu bogana kacida perluna (dipikabutuhna) jeung ngan sakitu-kituna.
- Ipis kulit beungeut
Hartina gede kaera (dina harti hade), sabalikna tina kandel kulit beungeut anu hartina euweuh ka era.
- Iwak nangtang sujen
Iwak hartina lauk, ari sujen hartina panggangan. Ieu paribasa teh hartina nyorang picilakaeun atawa pibahayaeun. Paribasa sasaruaanana nyaeta oray nyampeurkeun paneunggeul.
- Jadi sabiwir hiji
Kecap sabiwir hiji teh asalna tina wawangsalan. Lamun biwir ngahiji disebutna balem. Kecap balem minangka wangsalna, ari eusina nyaeta pangaleman. Jadi sabiwir hiji hartina jadi pangaleman atawa jadi pamujian. Ngan wae ieu paribasa teh ayeuna mah sok aya nu ngahartikeun geus jadi rusiah umum atawa geus kanyahoan ku sarerea.
- Jati kasilih ku junti
Junti teh ngaran tangkal, meh sarupa jeung jati, ngan leuwih leutik, jeung teu pati loba gunana. Paribasa jati kasilih ku junti hartina pribumi kaelehkeun ku semah (urang asing).
- Jauh ka bedug, anggang ka dayeuh
Hartina dusun pisan, teu nyaho di tata-titi, tindak-tanduk, duduga peryoga.
- Jawadah tutung biritna
Ieu paribasa teh asalna tina wawangsalan. Jawadah tutung biritna, wangsalna cara (ngaran sarupa kueh), eusina sacarana-sacarana. Jadi harti ieu paribasa teh nyaeta masarakat di saban tempat boga tata cara sewang-sewangan, anu mungkin wae teu sarua jeung masarakat di wewengkon liana.
- Nyieun catur taya dapur
Hartina ngarang carita teu puguh alang ujurna.
- Ka bala, ka bale
Ieu paribasa teh ngandung dua harti:
- bisa campur gaul jeung jelema ti rupa-rupa golongan
- bisa atawa teu ngawagu kana gawe kasar jeung gawe lemes
- Ngadek sacekna, nilas saplasna
Hartina nyarita sajalantrahna atawa sabalakana, teu dikurangan, teu dileuwihan.
- Kai teu kalis ku angin
Hartina ari kangaraning jelema mah moal senang salalawasna, awal ahir tangtu bakal pinanggih jeung kasusah.
- Kawas nu mulangkeun panyiraman
Hartina boga kahayang atawa pamenta anu kawilang aneh, upamana wae kadaharan, lantaran geus deukeut kana ajal. Biasana cenah nu dipentana teh sarua jeung nu dipikayang ku indungna waktu keur nyiram (ngakandung) manehna.
- Kokoro nyoso, malarat rosa, lebaran teu meuncit hayam
Ieu paribasa dilarapkeun ka jelema anu kacida masakatna, sagala teu boga, hirupna ripuh.
- Kotok bongkok kumorolong, kacingcalang kumarantang
Boh kotok bongkok boh kacingcalang sarua dilarapkeunana kana endog anu teu megar jadi anak hayam. Ari kotok bongkok mah anak hayam anu paeh dina jero endog keneh, ari kacingcalang nyaeta endog anu teu megar, tapi can mirupa anak hayam.
Ieu paribasa teh dilarapkeun ka jelema anu pipilueun kana hiji urusan sabab ukur kabawakeun ku batur, lain karepna sorangan, tepi ka jadi goreng katenjona. Paribasa liana anu samaksud jeung kotok bongkok kumorolong, kacingcalang kumarantang nyaeta lauk buruk milu mijah, piritan milu endogan.
- Kunang-kunang nerus bumi
Hartina bapana geus teu jenengdeui, tina dina awal-ahir bakal aya budakna anu jeneng kawas bapana.
- Dikungkung teu diawur, dicangcang teu diparaban
Ieu paribasa teh dilarapkeun ka awewe anu dipihukum (jadi pamajikan) tapi teu dibalanjaan, atawa teu dicumponan pangabutuhna ku salakina.
- Maung ompong, kareta kosong, bedil kosong
Hartina jalma anu boga komara mah, najan geus teu nyekel kakawasaan oge angger dipiserab.
- Pur kuntul kari tunggul, lar gagak kari tunggak
Hartina katideresa, dituding boga dosa lantaran kabeneran aya di tenpat kajadian lumangsungna kajahatan.
- Nyanggakeun suku genteng belokeun, beuheung teukteukeun, disiksik dikunyit-kunyit, dicacag diwalang-walang
Hartina sumerah, masrahkeun diri, rek dikitu-kieu oge hempek, da rumasa salah atawa boga dosa.
- Tugur tundan, cuntang gantang
Anu dimaksud tugur nyaeta kawajiban rayat baheula, kemit (jaga) di imah kapala (pamingpin) kalawan bagilir. Jigana ayeuna mah teu beda ti piket. Ari tundan nyaeta jelema atawa kuda nu disadiakeun di desa (baheula) pikeun nyiringkeun barang, surat, jeung sajabana ti eta. Ditatalepakeun ti hiji desa ka desa liana. Kecap cuntang jeung gantang sok digunakeun pikeun naker beas. Sagantang kira-kira sarua jeung lima cuntang, atawa kurang leuwih 3,5 kg.
Ieu paribasa teh hartina ngalaksanakeun pagawean pikeun kapentingan nagara, boh nu patali jeung kaamanan wewengkon boh juan-jieun atawa uma-ome sarana keur kapentingan umum. Dina ungkara sejen, ieu paribasa teh sok robah unina, jadi susuk bendung, tugur tundan, ngepung maung, menak kuda kapundayan.
- Abang-abang lambe
Thursday, April 18, 2013
100 BABASAN JEUNG PARIBASA SUNDA
Diposkan oleh bagus di 4:53 PM
Label: belajar, materi pengajaran
Subscribe to: Post Comments (Atom)


text:
Kabudayaan Sunda
Budaya atawa kabudayaan asalna tina basa Sansekerta nya éta buddhayah, nu mangrupakeun wangun jamak tina buddhi (budi atawa akal) dihartikeun salaku hal-hal nu aya pakaitna jeung budi ogé akal manusa.[1] Dina basa Inggris, kabudayaan disebut culture, nu asalna tina kécap Latin “Colere’, nya éta ngolah atawa ngerjakeun.[1] Bisa dihartikeun ogé salaku ngolah tanah atawa tatanén.[1] Kécap culture ogé bisa dihartikeun salaku “kultur” dina basa Indonesia.[1] Kabudayaan didefinisikeun salaku sakabeh pangaweruh manusa salaku makhluk sosial nu digunakeun pikeun maham jeung ngainterpretasikeun lingkungan jeung pengalamanna, sarta jadi landasan dina tingkah-lakuna, ku kituna kabudayaan mangrupakeun sarangkaian aturan-aturan, pituduh-pituduh, rencana-rencana, jeung strategi-strategi nu ngawéngku sarangkaian model-model kognitif nu dipiboga ku manusa, jeung digunakeun sacara selektif Dina nyanghareupan lingkunganna sakumaha kawujudna dina tingkah-laku jeung tindakan-tindakanna.[1] Kabudayaan bisa didefinisikeun salaku sakabeh pangaweruh manusa salaku makhluk sosial nu digunakeun pikeun maham jeung ngainterpretasikeun lingkungan jeung pengalamanna, sarta jadi pituduh pikeun tingkah lakuna.[1] Hiji kabudayaan mangrupakeun kabogaan babarengan anggota dina masarakat atawa golongan sosial, nu sumebarna ka anggota-anggotanna jeung pewarisna ka generasi saterusna dilakukeun ngaliwatan proses belajar jeung ngagunakeun simbol-simbol nu ngawujud boh dina wangun ka ucap boh henteu (ka asup ogé sarupaning pakakas nu dijieun ku manusa).[1] Ku kituna, sakumna warga masarakat miboga pangaweruh ngeunaan kabudayaanna nu henteu sarua jeung anggota-anggota lianna, lantaran ku pengalaman jeung proses diajar nu beda jeung lantaran lingkungan-lingkungan nu disanghareupan teu salilana sarua.[1] Sedengkeun Sunda nya éta istilah pikeun idéntitas hiji séké sélér nu nyicingan utamana bagian kulon pulo Jawa (katelah Tatar Sunda atawa Pasundan, ngawengku propinsi Jawa Kulon, Banten, jeung bagian kulon Jawa Tengah), nyaéta urang Sunda, nu migunakeun basa Sunda salaku basa indungna katut kabudayaanana.[2]
Daptar eusi
Watak Urang sunda[édit | sunting sumber]
Saban bangsa ngabogaan etos, kultur, sarta budaya anu béda.[3] Tapi tong anéh lamun aya bangsa anu boga kahayang pikeun melakeun étos budayana ka bangsa séjén, alatan nyangka yén etos sarta kultur budaya ngabogaan kaonjoyan.[3] Kabiasaan ieu kasampak dina étos sarta kultur budaya bangsa urang, alatan dina sawatara dékadeu geus kahébos ku budaya bangsa séjén.[3] Arus modernisasi menggempur budaya nasional urang anu jadi jati diri bangsa.[3] Budaya nasional kiwari kasampak pohara kuna, komo aya generasi ngora anu éra diajarna, pangabisa ngawasa kasenian tradisional dianggap teu méré mangpaat.[3] Rasa bangsa beuki leungit, alatan budaya bangsa séjén leuwih kasampak di batan budaya sorangan, kaayaan ieu ogé lumangsung dina budaya Sunda, ku kituna urang Sunda kaleungitan jati dirina. [3] Pikeun nyanghareupan bangbalu dina kabudayaan Sunda, aya alusna urang ngaléngkah ka tukang tiheula.[3] Diajar, sarta ngumpulkeun keusik mutiara anu ambacak salila ieu, loba papatah anu kapopohokeun, alatan henteu kungsi kacaba ku nu bogana. [3] Hal ieu lantaran kuranna kahayang pikeun diajar , komo maranéhanana méré anggapan tinggaleun jaman.[3] Lamun ditalungtik, sabenerna pamor étika moral Sunda ngabogaan hasanah hikmah anu rongkah, hal éta kagambar liwat talarina.[3] Aya sawatara étos atawa watek dina budaya Sunda ngeunaan hiji jalan pikeun ngahontal tujuan hirup.[3] Sajaba ti éta, étos sarta watek Sunda ogé bisa jadi bekel kasalametan dina ngambah kahirupan di dunya ieu, diantarana waé nya éta aya lima, cageur, bageur, bener, singer, sarta pinter anu geus lahir kira-kira jaman Salakanagara sarta Tarumanagara.[3] Cageur, nya éta kudu cageur jasmani sarta rohani, cageur mikir, cageur boga pamadegan, cageur moral, cageur migawé sarta lalampah.[3] Bageur nya éta boh haté, nyaah ka sasama, loba méré pamadegan sarta kaidah moril nu hadé atawa materi, henteu korét, henteu émosional, boh haté, penolong sarta ikhlas ngajalankeun sarta mengamalkan, lain ngan dibaca boh diucapkan waé. Bener nya éta henteu bohong, henteu asal-asalan dina migawé pancén pakasaban, amanat, lempeng ngajalankeun ageman, bener dina mingpin, sarta henteu ngarusak alam.[3] Singer, nya éta mawas diri lain was-was, ngarti dina saban pancén, miheulakeun batur saméméh pribadi, ngahormatan pamadegan batur, pinuh kaasih nyaah, henteu gancang ambek lamun dikritik tapi ditengetan harti esensina.[3] Pinter, nya éta beunghar élmu dunya sarta ahérat, ngarti élmu ageman nepi ka dasarna, bisa nyaluyukeun diri jeung sasama, bisa ngedalkeun sarta ngabéréskeun masalah kalayan wijaksana, sarta henteu ngarasa singer sorangan bari nyudutkeun batur.[3]
Jawa Barat Minangka Wadah Kabudayaan Sunda[édit | sunting sumber]
Sacara géografis Jawa Barat mangrupa tempat lahir jeung tumuwuhna kabudayaan sunda, Jawa Barat ogé mangrupa daérah kepulauan anu biasa dosebut kepulauan Nusantara. [2] Istilah éta dipaké dina abad ka 14 Masehi nya éta jaman Majapahit.[2] Daérah Jawa Barat anu tumuwuh minangka tempat urang sunda hirup miboga kamekaran anu tangtu dina sagala aspék saperti Téknologi(pakasaban), Sistem duduluran, Basa, Kasenian, Ageman, jeung élmu pangaweruh.[2]
Téknologi Urang Sunda dina Widang tatanén[édit | sunting sumber]
Tatanén pikeun masarakat sunda lain hal anu anéh, sabab dina kabudayaan masrakat sunda pakasaban anu utama nya éta tatanén.[4] Tatanén geus tumuwuh mangabad-abad di masarakat sunda, ti mimiti jaman purba kabiasaan tatanén geus dilakonan ku masarakat sunda, sabab kaayaan alam anu nyadiakeun minangka kabutuhan pikeun neruskeun hirup harita.[4] Sakabéh kagiatan merlukeun atawa miboga pakakas husus, kitu deui dina widang tatanén. Pakakas nu dibutuhkeun téh diantarana :
- Arit nya éta pakakas paranti ngala jukut atawa ngala paré, dijieunna tina beusi dicampur baja jeung kai minangka gagangna, wangunna saperti gaét tapi teu nguél teuing. Arit miboga pungsi pikeun ngababad semak-semak, alang-alang jeung jujukutan.Dina mimitian ngabuka lahan anyar, biasana ngagunakeun arit.[5]
- Asahan mangrupa batu husus paranti ngasah sabangsaning péso, bedog, jsté.[5]
- Aseuk, Wangun aseuk téh kai buleud panjang, méncos tungtungna, paranti ngaseuk, nyieun logak leutik keur melak sisikian saperti jagong, suuk, buncis, kacang jsb. Aseuk disebut ogé luju.[5]
- Bakrik Mangrupa pakakas nu dijieunna tina awi anu diala katut jangkarna, dipaké pikeun gantar pangait, disadiakeun pikeun nulungan nu kahuruan, kaayeunaeun kakaitna sok dijieun tina beusi.[5]
- Bawak, Bagian pacul nu ngahiji jeung gelungana (bagian seuseukeutna beunang dilaan upama rék diasah) .[5]
- Bedog, Nya éta parabot paranti meulah atawa motongasabangsaning awi tawa kai jeung barang séjénna. Dijieunna tina beusi, pérah/ gagangna maké kai tawa ku aluminieum. Wangunna aya anu pondok aya ogé anu panjang. Wadahna disebut sarangka, anu dijieunna tina kai.[5]
- Burujul, nya éta wuluku nu teu maké lanjam.[5]
- Caplak, nya éta pakakas nu dipaké dina keur tandur, gunana pikeun ngaguratan taeuh supaya upama nancebkeun binih paré lempeng. Caplak téh dijieunna tina kai.[5]
- Congkrang, mangrupa parabot paranti ngababad sabangsaning jujukutan atawa tatangkalan anu leutik, jeung sajabana. Dijieunna tina beusi gagangna tina kai atawa aluminieum. Waggunna rada panjang batan arit, bagéan luhurna melengkung.[5]
- Étém, téh sabangsa péso nu diwangun husus paranti ngala paré raranggeuyan.[5]
- Garpuh, nya éta pakakas tukang tani paranti ngaguarkeun taneuh.[5]
- Garu, nya éta pakakas tukang tani, paranti ngajurkeun taneuh sawah sabada diwuluku, wangunna suga sisir carang, biasanna ditarik ku munding atawa sapi boh sarakit boh hiji.[5]
- Halu, nya éta parabot paranti nutu, dijieunna tina kai anu buleud.[5]
- Koréd, nya éta pakakas tani pikeun miceunan jujukutan di kebon, dijieunna tina beusi jeung waja, wangunna sarupa arit tapi dilengkungkeun.[5]
- Kujang, mangrupa pakakas sabangsa bedog sok dipaké pakarang atawa nyacar pihumaeun ku Urang Sunda baheula, bisa dipaké ngadék jeung newek, kiwari dipaké lambang rupa-rupa organisasi kasundaan.[5]
- Lalandak, nya éta parabot paranti ngarambét di sawah nu ditanduranana maké digarit (tandur jajar) . Disebut ogé géréndél atawa gilinding.[5]
- Lisung, mangrupa pakakas paranti nutu paré, dijieunna tina kai, liangna dua nya éta liang buleud jeung ling pasagi opat panjang.[5]
- Pacul, nya éta parabot paranti malikkeun taneuh di sawah, ngagali lobang, ngamalirkeun cai, ngaduk jsb. Seuseukeutna dijieun tina beusi atawa waja, gagangna tina kai nu diradabéngkokkeun sangkan gampang makéna.[5]
Sistem Dududuluran[édit | sunting sumber]
Urang Sunda ngagem sistem duduluran anu sipatna patental jiga urang Jawa.[2] Hartina urang sunda yakin ayana duduluran boh ngaliwatan dulur ti indung boh dulur ti bapa.[2] Sistem duduluran masarakat sunda, umumna sakum manusa di dunya aya disababkeun dua faktor nya éta turunan jeung ayana ritual nikah .[2] Nu pang pentingna dina tingkat hubungan duduluran urang Sunda dumasar bébédaan generasi tilu golongan.[2] Katilu golongan nu dimaksud nya éta (1) golongan sepuh, kolot, wong tuo anu ngawengku aki, nini, bapa, jeung ema, generasi anu tingkatanna leuwih luhur ti égo; (2) golongan sadulur, dina harti anu heureut, nya éta dulur saindung-sabapa, dulur téré (dulur saindung misah bapa atawa dulur sabapa misah indung), nu disebut lanceuk lamun umurna leuwih kolot jeung adi atawa rayi lamun umurna leuwih ngora.[2] Jadi sadulur téh hiji generasi jeung égo; (3) golongan anak, nya éta turunan égo, anak égo, lalaki atawa awéwé .[2] Sistem duduluran masarakat sunda anu dipikawanoh kiwari aya tujuh turunan, tapi sabenerna urang sunda baheula miboga salapan garis turunan nya éta anak, euncu, umpi, cicip, muning, anggasantana, kulasantana, pretisantana, jeung witwekas.[2] Kiwari sistem duduluran urang sunda leuwih dipikawanoh Pancakaki.[2] Pancakaki nya éta hiji sistem anu ngagambarkeun hubungan kulawarga.[2] Dina adat istiadat urang sunda, pancakaki téh ngabogaan dua harti.[5] Harti anu kahiji, pancakaki téh mangrupa perenahna jelema ka jelema deui, anu sakulawarga atawa anu kaasup baraya kénéh.[5] Upamana waé kumaha pancakaki si Dadap ka si Waru, naha kaasup indung, bapa, nini, aki, emang, bibi, anak, buyut, alo, suan, jsté.[5] Harti anu kadua pancakaki téh mangrupa papayan perenahna kabarayaan.[5]
Rundayan/Turunan
- Ti luhur ka handap
-Bau Sinduk : Indung Bapana Gantung Siwur/Kait Siwur -Gantung Siwur/Kait Siwur : Indung Bapana Udeg-udeg -Udeg-udeg : Indung Bapana Janggawareng -Janggawareng : Indung Bapana Bao -Bao : Indung Bapana Buyut -Buyut : Indung Bapana Nini -Nini : Indungna indung/bapa -Aki : Bapana Indung/bapa -Indung : Indungna anak -Bapa : Bapana anak -Anak : Indung Bapana Incu -Incu : Anakna anak -Buyut : Anakna incu -Bao : Anakna buyut -Janggawareng : Anakna bao -Udeg-udeg : Anakna janggawareng -Gantung siwur/kait siwur : Anakna udeg-udeg -Bau sinduk : Anakna gantung siwur/kait siwur.[2]
- Kagigir
-Adi : Dulur Sahandapeun -Lanceuk : Dulur Saluhureun -Emang : Adina Bapa/Indung (lalaki) -Bibi : Adina Bapa/Indung (awéwé) -Ua : Lanceuk Bapa/Indung -Alo : Anak Lanceuk -Suan : Anak Adi -Kapiadi : Anak Emang/Bibi -Kapilanceuk : Anakna Ua -Incu ti gigir : Incuna Adi -Aki ti gigir : Adina/Lanceukna Aki/Nini (lalaki) -Nini ti gigir : Adina/Lanceukna Aki/Nini (awéwé) -Ua ti gigir : Anakna Lanceuk Aki/Nini -Emang ti gigir : Anakna Adi Aki/Nini (lalaki) -Bibi ti gigir : Anakna Adi Aki/Nini (awéwé).[2]
- Istilah anu Séjénna
-Adi Beuteung : Adina Pamajikan/Salaki -Dulur Sabaraya : Dulur pisan, anakna emang/bibi jeung ua -Dulur Teges : Dulur enya saindung sabapa -Indung Téré : Pamajikan Bapa lain anu ngalahirkeun urang -Bapa téré : Salaki indung lain anu ngalantarankeun urang lahir -Anak Téré : Anak sampakan ti lalaki/pamajikan -Dulur Patétéréan : Anak indung/bapa téré -Cikal : Anak panggedéna -Pangais Bungsu : Lanceukna bungsu -Bungsu : Anak Pangleutikna -Baraya Laér : Baraya anu nurutkeun pancakaki geus jauh perenahna -Teu Hir Teu Walahir : Teu baraya saeutik-eutik acan -Bau-bau Sinduk : Baraya kénéh sanajan geus laér -Dulur Pét ku Hinis : Dulur teges -Baraya : Sakur anu aya pancakakina -Karuhun : Luluhur, jalma-jalma anu kungsi aya lilaHeulaeun urang, anu ngarundaykeun urang -Bésan : Indung/bapana minantu -Minantu : salaki/pamajikan anak -Mitoha : Indung/bapana salaki atawa pamajikan -Dahuan : Salaki atawa pamajikanna lanceuk.[2]
Basa Masarakat Sunda[édit | sunting sumber]
Informasi pangkolotna ngeunaan basa jeung aksara nu dipaké di wilayah Kepulauan Nusantara, kalibet Tatar Sunda, aya dina prasasti ti abad ka-5 Masehi.[4] Dina éta abad digunakeun basa Sanksekerta jeung aksara Palawa pikeun nuliskeun sababaraha prasasti di Kalimantan Timur (Karajaan Kutai) jeung Tatar Sunda (Karajaan Tarumanagara).[4] Éta basa jeung aksara lain basa pituin diajangkeun pikeun nuliskeun dokumen resmi, henteu digunakeun pikeun komunikasi sosial.[4] Jaman Karajaan Galuh jeung Karajaan Sunda, prasasti jeung naskah ditulis ngagunakeun dua basa jeung dua aksara, nya éta basa jeung aksara Sunda kuna sarta basa jeung aksara Jawa kuna. Basa Sunda resmi diaku salaku basa nu madeg mandiri ti mimiti taun 1841, dicirikan ku ayana (terbitna) kamus basa Sunda nu munggaran (kamus basa Belanda-Melayu dan Sunda). Kamus éta diterbitkeun di Amsterdam, disusun ku T. Roorda, Sarjana basa timur, sedengkeun kandaga kecapna mah dikumpulkeun ku De Wilde. Tuluy Roorda ngajieun pernyataan : Tulisan déngdékIeu kamus aya mangpaatna, hususna ngarah leuwih apal kana basa anu nepi ka ayeuna kurangna pangaweruh jeung teu sampurna, basa anu dipaké di wewengkon Jawa wilayah barat (kulon), ku masarakat di dinya mah sok disebut Sunda atawa Sundalanden, basa nu dipaké di wilayah timur, béda jeung basa Jawa jeung Melayu, nya éta basa anu dipaké ku urang dengeun di kepulauan Hindia Timur. Basa Sunda salaku basa anu digunakeun dina pakumbuhan masyarakat, miboga sababaraha dialék gumantung daérahna, kayaning dialék Banten, Bogor, Parahyangan, jeung Cirebon. Alatan kitu, basa Sunda ogé mibanda basa anu maneuh dina hartian basa lulugu minangka basa penganteur atawa basa nu baku dina pengajaran atawa dina pakumbuhan nya éta basa nu aya di wilayah Priangan utamanya Bandung.[6] Dina basa sunda aya anu disebut undak-usuk basa anu mangrupa padodan pikeun basa masarakat sunda.[6] Undak-Usuk basa Sunda gumelar antara abad ka-18 atawa 19 nalika datang pangaruh politik Mataram jeung pengaruh ti basa Jawa Kuna.[6] Dina jaman harita, jaman urang dijajah Walanda, mémang dina pakumbuhan urang Sunda (cara pakumbuhan sakumna urang Indonesia) aya panta-panta sosial. [6] Dalah kalungguhan masing-masing jalma ogé béda-béda nurutkeun hukum, da aya hukum anu khusus jang urang Walanda katut urang Barat, aya hukum husus pikeun utang Timur asing (Cina, Arab, Keling jsté). [6] Ari urang pribumi jadi dadampar panghandapna. [6] Tapi ku lantaran jumlahna pangréana, masih kénéh dibagi-bagi deui kana panta-panta: ménak, santana, somah atawa cacah kuricakan.[6] Undak-usuk basa anu dijieun jeung diajarkeun dina abad ka-19 nepi ka awal ka-20, mémang luyu jeung kaayaan masyarakat Sunda harita anu dibagi dina tahap-tahap sosial.[6] Basa Sunda mibanda alat pikeun nuliskeunana nya éta aksara Sunda, ogé dieuyeuban ku Undak-Usukna anu digunakeun nalika nyarita anu diluyukeun jeung tempat, jalma anu diajak nyarita jeung anu dicaritakeunana minangka silih ajénan anatara papadana. [7] Tétéla geuning basa Sunda téh mangrupa basa anu madeg mandiri, basa anu tumuwuh di lingkungan masarakat Sunda, basa nu kudu dijaga, kudu diriksa jeung diraksa ku sakumna urang Sunda minangka salasahiji unsur budaya pikeun ngécéskeun yén “Basa Sunda Jati Diri Urang Sunda”.[7]
Élmu Pangaweruh Masarakat Sunda[édit | sunting sumber]
Elmu nya éta kumpulan pangaweruh pikeun ngajawab pasualan dina kahirupan manusa. [8] Sedengkeun pangaweruh nya éta sakabéh hal anu dipikanyaho ngeunaan objek anu tangtu. [8] Gunana élmu pangaweruh nya éta pikeun alat dina ngabantu manusa nalika ngaréngsékeun masalah nu disanghareupan sapopoéna.[8] Teu sakabéh élmu pangaweruh bisa disebut élmu, sabab élmu mangrupa pangaweruh anu cara meunangkeunna téh kudu nyumponan sarat-sarat kalawan ngagunakeun metode ilmiah. [8] Élmu mimitina tina pangalaman manusa jeung rengse dina wates pangalaman manusa. [8] Dina masarakat sunda, aya anu istilah Pamali,Uga, Cacandran, jeung Kili-kila pikeun sawatara élmu pangaweruh masarahat sunda jaman harita.[8]
Pamali, mangrupa istilah Basa Sunda pikeun ngagambarkeun norma tradisi lokal.[8] Upama norma éta teu dilaksanakeun, mangka bakal aya balukarna.[8] Dina tradisi filsafat positif, pamali téh disawang teu asup akal, sabab pamali miboga harti nu teu logis.[8] Tapi dina jihat séjén pamali disawang pikeun hiji kaarifan lokal nu sabenerna miboga rasionalitasna sorangan nu aya patalina jeung étika.[8] Dihandap ieu aya conto-conto pamali nu bisa dipercaya ku urang atawa henteu :
- Ulah lila teuing cicing di WC (Rohangan paranti mandi)
Sabab lamun urang lila teuing cicing di WC, mangka fisik urang kaciri leuwih kolot tibatan umur urang.[5]
- Kabiasaan dahar petis dina waktu peuting
Sabab lamun urang dahar petis dina waktu peuting bakal ngabalukarkeun kateungeunahan haté, jeung lamun pikeun nu can kawin mah bakal hésé jodo, tapi pikeun nu geus kawin mah bakal paséa waé.[5]
- Kebiasaan maké baju bari leumpang
Sabab bisa ngabalukarkeun cita-cita urang teu kalaksanakeun.[5]
- Cicing dina lawang panto
Lamun urang cicing dina lawang panto, tangtu urang bakal hésé meunangkeun jodo.[5]
- Mandi dina waktu beurang
Bisa ngabalukarkeun babari kolot.[5]
Uga jeung wangun séjén nu aya di sakuliah dunya, geus aya ti jaman baheula.[9] Hal ieu dumasar kana ungakara-ungkara anu aya dina ajaran agama jeung folklor anu aya di unggal nagara. [9] Dina agama Islam, uga disebut “nubuat” anu eusina mangrupa tujuman pikeun kahirupan kahareup.[9] Basa uga ditelahkeunana kana omongan anu méré béja piayaeun naon-naon kangeunahan atawa bancang pakéwuh (kasusahan) di ahir, tapi lain anu bangsa lahir, saperti kana tangkal cau, jaga bakal jantungan. Ieu jelema jagana bakal diruang; tapi kapakéna uga mah kanu moal kapanggih, tapi ku pikiran tahayulan jelema tangtu kapangih, ngan teu nyaho di urang kénéh atawa ku anak incu. [9] Nu matak ari aya nu rada sarupa jeung taksiran sok diaoromongkeun ‘geus tepi ka ugana’ atawa ‘samorong ceuk uga’.[9]
Ari conto-contona omongan baheula: Jaga mah, barudak, sajajalana disaungan. Béh karéta api.[9] Gancang carita béja, mun geus aya balabar kawat. Béh telegram.[9] Jaga mah, barudak, batu turun keusik naék. Béh anak somah naék pangkat, anak ménak teu pangkat.[9] Jaga mah, barudak, ngateuran ka nu digawé gé mawa kéjo dina iteuk, nandakeun angker gawé Béh nu dagang di pagawéan.[9]
Cacandran, nya éta carita luluhur nu ngagambarkeun kaayaan nagara jeung sajabana nu bakal dialaman, saperti cacandran masarakat sunda numutkeun kolot baheula geus ngomong yén “Sumedang ngarangrangan, galunggung ngadeg tumenggung, Sukapura ngadaun ngora, Bandung heurin ku tangtung, Cianjur katalajuran, Ciamis amis ku maneh, Banagara sor ka tengah ”. Hiji uga anu kawentar di Tatar Sunda. [9] Ari uga teh bisa jadi ramalan atawa prediksi, tapi, bisa jadi oge panggero pikeun sasadiaan sangkan ulah kajadian atawa ulah kasorang hal sakumaha anu digambarkeun dina uga. [9] uga anu tadi aya benerna, tapi aya oge teu benerna. Benerna, kusabab memang kabuktian, ayeuna Bandung heurin ku tangtung.[9] Malah lain wae keur anu masih hirup (anu masih bisa nangtung) heurin téh, dalah keur anu maot gé di sababaraha tempat geus heurin kacida. [9]Puluhan taun ka tukang di daerah Cicadas kungsi kajadian aya mayit dina pasaran anu rek ti imah ka masjid pikeun disholatkeun nepi ka kudu ngajebol hateup jeung kentengna, Kituna teh sabab lamun eta pasaran dibawa ngaliwatan panto sakumaha ilaharna moal bisa, da heurin téa jalan kaluar tina panto mah. [9] Anu bener deui: Cianjur. Memang eta kota/wewengkon ayeuna jadi rada tiiseun. [9] Sababna tangtu kulantaran geus aya jalan tol Purbaleunyi anu ngabalukarkeun lalar liwat kandaraan Bandung-Jakarta jeung sabalikna leuwih rame ngaliwatan eta jalan tol tinimbang ngaliwatan Cianjur. [9] Tapi, moal boa, prediksi "katalanjuran" teh oge pikeun ngingetkeun yen Cianjur bisa wae dicapluk ku DKI Jakarta dina konsep (anu dipaksakeun) megapolitan téa.[9]
Kila-Kila, nya éta totondén ti alam kana naon-naon anu bakal kajadian ku urang. [9] Jalma-jalma nu hirup tiheula saméméh urang nya éta kolot atawa karuhun urang leuwih dalit jeung alam. [9] Manusa miara alam nya kitu ogé alam miara manusa. [9] Nya salah sahijina ku ayana sasatoan anu méré totondén siga kieu téa. Cenah :
- Sora manuk sit uncuing = bakal aya nu maot
- Sora hayam jago lain wayahna = rék aya nu reuneuh
- Sora manuk bueuk tengah peuting = bakal aya wanoja nu lalagasan tapi kakandungan alias reuneuh tapi acan kawin.
- Sora manuk bebencé = Ceuk cenah lamun ngadéngé sora bebencé di lembur, tanda aya bangsat keur kukulamprengan neangan palingeun. Urang lembur kudu taki-taki, ulah saré tibra teuing
- Aya kukupu hiber di jero imah = rék aya tamu
- Ngimpi newak lauk = rek meunang duit
- Kekenudan panon kenca = rek manggih kasedih
- Kekenudan panon katuhu = rek manggih kabagjaan
- Murag bulu mata = aya nu sono ka urang
- Lamun panas ceuli = aya nu ngomongkeun.[9]
Ageman Masarakat Sunda[édit | sunting sumber]
SISTEM KAPERCAYAAN MULA-MULA Masarakat Sunda henteu kawas lolobana masarakat anu séjén, di mana masarakat Sunda henteu miboga mitos ngeunaan panyiptaan atawa mitos-mitos séjén anu ngécéskeun asal mula suku ieu.[10] Henteu saurang ogé weruh ti mana maranéhanana datang, ogé kumaha maranéhanana nyicingan di Jawa Barat. [10] Jigana dina abad-abad kahiji Masehi, sajumplukan leutik suku Sunda maluruh leuweung-leuweung gunung sarta ngalakonan budaya ngahuma pikeun muka leuweung.[10] Kabéh mitos pangmimitina ngomong yén urang Sunda leuwih pantes gawé ngahuma batan patani paré.[10] Ageman masarakat sunda baheula nya éta ageman pituin urang Sunda nya éta sunda wiwitan.[10] Sanajan mustahil pikeun nyaho sacara pasti kawas naon kapercayaan sunda wiwitan jeung iraha tumuwuhna, tapi numutkeun pitunjuk nu kapanggih dina puisi-puisi epik kuna (Wawacan) sarta suku Baduy nyebutkeun yén ageman maranéhanana nya éta Sunda Wiwitan [urang Sunda anu pang heulana].[10] Lain ngan suku Baduy anu ampir leupas ti elemen- elemen Islam (kajaba maranéhanana anu aya leuwih ti 20 warsih anu tuluy), tapi suku Sunda ogé nempokeun karakteristik Hindu anu saeutik pisan. [10] Kaayeunakeun masarakat sunda kiwari geus loba anu kapangaruhan ku agama islam malah ampir kabéh, tapi lain hartina ageman sunda wiwitan leungit.[10] Kiwari ageman sunda wiwitan dipaké ku sawatara masarakat sunda saperti masarakat baduy.[10] Iwal ti éta ageman anu masih hirup di masarakat sunda kiwari nya éta upacara-upacara asat saperti : sérén taun, pésta rakyat jsb.[10]
Rujukan[édit | sunting sumber]
- ↑ a b c d e f g h R.A Darnadibrata, .Kamus Basa Sunda. Kiblat 2006. Bandung.
- ↑ a b c d e f g h i j k l m n o p (id)Edi S Ekadjati. Kebudayaan Sunda Jilid 1. PT Pustaka Jaya. Jakarta 2005.
- ↑ a b c d e f g h i j k l m n o p (id)kasundaan.( diaksés tanggal 24 Oktober 2011)
- ↑ a b c d e (id)Edi S Ekadjati. Kebudayaan Sunda Jilid 2. PT Pustaka Jaya. Jakarta 2009.
- ↑ a b c d e f g h i j k l m n o p q r s t u v w x y z aa (id)Rachmat Taufiq Hidayat, spk. Peperenian Urang Sunda. PT Kiblat Buku Utama. Bandung 2005.
- ↑ a b c d e f g h Budi Rahayu.Kamus Undak-usuk Basa Sunda. Geger Sunten 2007. Bandung.
- ↑ a b Ajip Rosidi.Polemik Undak-usuk Basa Sunda. Mangle . Bandung 1987.
- ↑ a b c d e f g h i j James,danandjaja.Folklor Indonesia. Pustaka Utama Graffiti . Jakarta 2007.
- ↑ a b c d e f g h i j k l m n o p q r s t u Edi S. Ekadjati.Masyarakat Sunda dan Kebudayaannya .Girimukti Pasaka. Jakarta 1984.
- ↑ a b c d e f g h i j (id)suku sunda (diaksés tanggal 26 Oktober 2011)


text:
San Marino
Républik San Marino mangrupakeun salah sahiji nagara nu aya di buana Éropa. Dikurilingan ku Italia pasna di beulah kalér tepung wates jeung propinsi Rimini, daérah Emilia-Romagna jeung di beulah kidul propinsi Pesaro jeung Urbino, daérah Marche.
San Marino mangrupakeun nagara républik konstitusional nu pangkolotna di dunya, diwangun dina 3 Séptémber 301 ku Santo Marinus ti Rab, hiji tukang batu Kristiani nu mabal basa pérsekusi agama ku Kaisar Romawi Diocletian. Konstitusi San Marino dipaké dina 1600, mangrupakeun konstitusi nu pangkolotna di dunya nu masih dipaké.[1]
Daptar eusi
Sajarah[édit | sunting sumber]
Dumasar kana tradisi, Santo Marinus ninggalkeun pulo Rab di Kroasia bareng baturna Leo jeung angkat ka Rimini minangka tukang batu. Sanggeus pérsekusi lantaran anjeunna ngawulang Kristiani, anjeunna mabal ka Monte Titano, di mana anjeunna ngawangun garéja leutik jeung ngawangun kota jeung nagara San Marino. Kaping resmi pawangunan Républik ieu nya éta 3 Séptémber 301.
Dina tetengahan abad ka-5, hiji komunitas diwangun, lantaran lokasina nu hésé jeung kamiskinanna, nagara ieu hasil ngalindungan kamerdékaanna sanajan kalawan saeutik gangguan. Dina 1631 kamerdékaanna diakuan ku Nagara-nagara Kapausan.
Dina jaman Unifikasi Italia di abad ka-19, San Marino minangka tempat pangungsian pikeun raloba jalmi nu dipérsekusi lantarab ngadukung unifikasi. Ku bantosan ieu, Giuseppe Garibaldi narima paméntaan San Marino sangkan teu dihijikeun ka nagara Italia nu anyar. Napoléon nolak ngarebut nagara ieu. Jeung basa ditaros naha, anjeunna ngoméntar "Naha? Nagara ieu mangrupa hiji modél républik!"
Dina Perang Dunya I, Italia ngumumkeun perang ka Austria-Hungaria dina 23 Méi 1915. San Marino tetep ngajaga sikap nétral jeung Italia nyandak sikap musuhan, ngaduga San Marino ngalindungan mata-mata Austria nu bisa diberé aksés ka stasion radiotélégrafnya nu anyar. Italia nyobian pikeun ngawangun détasemén Carabinieri sacara paksa dina wewngkonna jeung teras nolak hubungan télépon sareng Républik nalika nagara ieu teu satuju.
Dina Perang Dunya II San Marino tetep ngajaga sikap nétral. Tapi dina 26 Juni 1944 nagara ieu dibom ku RAF, nu percaya yén nagara ieu diparéntah ku pasukan Jérman jeung digunakeun pikeun numpuk pakarang. Genep puluh urang pupus dina operasi éta. San Marino dieusi rébuan pangungsi nu néangan kaamanan basa pasukan Sakutu ngaliwat Gothic Line.
San Marino jadi anggota Majelis Éropa dina 1988 jeung anggota PBB dina 1992. Nagara ieu sanés anggota Uni Éropa, tapi ngadopsi mata uang Euro sabab sistem kauanganna kaintegrasi jeung Italia.
Géografi[édit | sunting sumber]
San Marino mangrupakeun hiji énklave di jeroeun talia, tepung wates jeung région Emilia-Romagna jeung Marche. Topografina didominasi ku Pagunungan Apennine. Titik nu pangluhurna di nagara ieu nya éta Gunung Titano, aya dina 749 m dipl. San Marino mangrupakeun nagara nu pangleutikna ka-3 di Éropa sanggeus Vatikan jeung Monako. San Marino teu boga taneuh nu datar, 100% nagara ieu aya di pagunungan.
Démografi[édit | sunting sumber]
Nagara ieu miboga padumuk kira-kira 30.000 urang, kaasup 1.000 urang asing, nu kalobaannana mangrupakeun urang Italia. Kirang leuwih 5.000 padumukna aya di luar nagri, kalobaannana tinggal di Italia. Basa nu dipaké di nagara ieu nya éta basa Italia. Dumasar kana CIA World Factbook, rarata jangka hirup lalaki nepi ka 78.52 taun ari awéwé nepi ka 85.72 taun.
Transportasi[édit | sunting sumber]
San Marino teu miboga bandara sorangan, tapi miboga hiji landasan hélikopter nu aya di Borgo Maggiore. Bandara nu pangdeukeutna aya di kota Rimini, Italia, nya éta [[Bandara Internasional Federico Fellini.
Ékonomi[édit | sunting sumber]
Sanajan San Marino sanés mangrupa anggota Uni Éropa tpai euro jadi mata uang resmi nagara ieu. Industri utama di nagara ieu aya dina widang bank, éléktronik, dan keramik. Produksi agrikultur utama nya éta anggur jeung keju.
Réferénsi[édit | sunting sumber]
- ↑ Law Library of United States Congress. "Guide to Law Online: San Marino". Diakses pada 21 Méi 2008.
Tempo ogé[édit | sunting sumber]
Tumbu kaluar[édit | sunting sumber]
Tingali ogé San Marino di Wikivoyage
- (en) Loka resmi
- (en) Loka resmi pariwisata


text:
YPbPr
- Judul nu bener keur artikel ieu nyaéta YPBPR. Katingalina henteu bener di dieu téh alatan wawates téhnis.
YPBPR[1] nyaéta hiji rohangan kelir nu dipaké dina éléktronika vidéo, hususna nujul kana kabel vidéo komponén. YPBPR mangrupakeun vérsi analog tina rohangan kelir YCBCR; duanana panomeranana sarua, tapi YPBPR dirancang keur dipaké dina sistim analog sedengkeun YCBCR dimaksudkeun keur vidéo digital.
Alatan mindeng YPBPR dikedalkeun sacara gancang ku cara nilepkeun letah, YPBPR mindeng kabel Yipper.[2] YPBPR ilahar disebut "vidéo komponén", tapi ieu ogé salah, sabab loba kénéh wanda vidéo komponén liana (RGBHV, RGBs, RGsB, Y/C, jsb.).
YPBPR dikonvérsi tina sinyal vidéo RGB, nu dibagi jadi tilu komponén, Y, PB, katut PR.[3]
- Y mawa informasi luma (brightness).
- PB mawa beda antara bulao jeung luma (B − Y).
- PR mawa beda antara beureum jeung luma (R − Y).
Sinyal héjo henteu dikirimkeun alatan bisa dicokot tina informasi bulao, beureum katut luma. Hal ieu dilakukeun pikeun nyegah ngirim informasi nu kaleuleuwihi.
Tempo kaca YCBCR keur sasaruaan keur nangtukeunana. Kabel beureum, bulao katut héjo henteu béda sacara fisik tina kabel vidéo komposit (kajaba kelirna) tur bisa dipaké piligenti sapanjang henteu nukeur-nukeur kelirna ti puhu ka tungtung.
Sababaraha kartu vidéo datang jeung terminal Video In Video Out (VIVO) keur ngahubungkeun kana pakakas video komponen.
Format ieu ukur keur video: Audio (sora) bakal ngabutuhkeun kabel sora tambahan. Keur stereo bakal perlu sapasang kabel dua kawat konektor RCA.
- ↑ Mindeng ditulis YPbPr tur dirujuk oge minangka Y/PB/PR, YPRPB, PRPBY, PBPRY, Y/Pb/Pr, YPrPb, PrPbY, PbPrY, Y/R-Y/B-Y, Y(R-Y)(B-Y), Y, R-Y, B-Y.
- ↑ High-Def Terminology at Amazon.com
- ↑ Even Powell (2001-02-26). "So what is "Component Video" anyway?". ProjectorCentral. Diakses pada 31 Oktober 2006.